title: HMS Kelly

text: "HMS Kelly" määrättiin lokakuussa laivueineen Kotilaivastoon suojaamaan raskaita aluksia. Laivue siirtyi 20. lokakuuta Scapa Flow'hun poiketen matkalla Loch Ewessä. Alus kärsi myrskyssä vaurioita, joiden vuoksi se joutui poikkeamaan Sollum Voessa. Se saapui 5. marraskuuta Scapa Flow'hun, josta se siirrettiin 20. marraskuuta Tyneen korjattavaksi.


title: HMS Kelly

text: Alus pääsi 14. joulukuuta telakalta, minkä jälkeen se palasi Kotilaivastoon. Alus laukaisi matkalla miinan 13 mailia luoteeseen Tynen suistosta kärsien pahoja vaurioita. Alus siirrettiin seuraavana päivänä valmistajan telakalle korjattavaksi.


title: HMS Kelly

text: "HMS Kelly" palasi 29. helmikuuta 1940 Kotilaivastoon läpäistyään huollon jälkeiset koeajot. Alus kolaroi maaliskuussa "HMS Gurkhan" kanssa vaurioituen lievästi. Alus matkasi Lerwickistä Scapa Flow'hun, jotta vauriot saataisiin tutkittua ja tilapäisesti korjattua. Aluksen korjaukset siirrettiin London Graving Dockille, jossa se otettiin vastaan 5. huhtikuuta.


title: HMS Kelly

text: Aluksen palattua palvelukseen 26. huhtikuuta se palasi laivueeseensa Scapa Flow'hun, jonne alus saapui 29. huhtikuuta. Alus määrättiin tukemaan Norjan taisteluita, minkä vuoksi se lähti seuraavana päivänä Harstadiin.


title: HMS Kelly

text: Alus osallistui 1. toukokuuta Namsoksen evakuointiin risteilijöiden "HMS Yorkin" ja "HMS Devonshiren" sekä hävittäjien "HMS Nubianin", "HMS Maorin", "HMS Hastyn", "HMS Imperialin", "HMS Grenaden" ja "HMS Griffinin" kanssa. Se suojasi seuraavana päivänä Namsoksesta kuljetusaluksia "SS El Kantara" ja "SS El Mansour" paluumatkalle kotimaahan.


title: HMS Kelly

text: Alus määrättiin 7. toukokuuta laivueensa kanssa Noren alaisuuteen. Alus etsi 9. toukokuuta Pohjanmereltä "HMS Birminghamin", "HMS Kimberleyn", "HMS Kandaharin" ja "HMS Hastyn" kanssa Saksan laivaston aluksia. Sukellusvenehavainnon jälkeen alus aloitti tuloksettoman metsästyksen "HMS Kandaharin" ja "HMS Bulldogin" kanssa, minkä päätyttyä se palasi risteilijän suojaksi. Matkalla alus joutui Saksan laivaston E-veneiden maaliksi, jolloin siihen osui sillan alle "S-21":n laukaisema torpedo. Alus menetti liikuntakykynsä molempien konehuoneiden täytyttyä vedellä ja 27 miehistönjäsentä menetti henkensä.


title: HMS Kelly

text: "HMS Bulldog" hinasi vaurioitunutta alusta, jolloin ne joutuivat uudelleen E-veneiden maaliksi. "HMS Kellyyn" törmäsi E-vene, mikä aiheutti lisävaurioita. Hinaus siirrettiin 12. toukokuuta kahdelle Tynestä saapuneelle hinaajalle, joiden avustamana alus saapui seuraavana päivänä Tyneen korjattavaksi. Telakalla aluksen ilmatorjuntaa vahvistettiin yhdellä nelituumaisella Mk V ilmatorjuntatykillä.


title: HMS Kelly

text: Alus palasi 19. joulukuuta laivueeseensa Scapa Flow'hun. Seuraavana päivänä se osallistui Kotilaivaston mukana koulutukseen. Alus oli 23. joulukuuta Färsaarten edustalla sukellusveneidentorjuntapartiossa, mistä se palasi 26. joulukuuta Scapa Flow'hun.


title: HMS Kelly

text: "HMS Kelly" määrättiin Plymouthiin laivueineen palvellakseen Kanaalin alueella. Alus lähti 7. tammikuuta 1941 Plymouthista ensimmäiselle partiomatkalle. Se lähti 10. tammikuuta Clydestä "HMS Jerseyn", "HMS Kiplingin" ja "HMS Kashmirin" kanssa partiomatkalle, mistä se palasi 18. tammikuuta Plymouthiin.


title: HMS Kelly

text: Alus suojasi 20. helmikuuta "Kashmirin", "HMS Kiplingin" ja "HMS Jackalin" kanssa 20. Hävittäjälaivueen "HMS Intrepidiä", "HMS Impulsivea" ja "HMS Icarusta" laskettaessa miinoja Brestin edustalle operaatiossa GS. Se suojasi 19. maaliskuuta Dartmouthista laivueensa samojen alusten kanssa samoja miinanlaskussa olleita 20. Hävittäjälaivueen aluksia laskettaessa miinoja Ile de Basin edustalle. Alus suojasi 28. maaliskuuta "HMS Kelvinin", "HMS Kashmirin" ja "HMS Jackalin" kanssa miinanlaskua Brestin edustalle operaatiossa GX. Seuraavana päivänä alus suojasi samojen alusten kanssa miinalaiva "HMS Abdielia" laskettaessa miinoja Brestin edustalle operaatiossa GY.


title: HMS Kelly

text: Alus määrättiin 20. huhtikuuta laivueineen Välimeren laivastoon. Ne lähtivät seuraavana päivänä Plymouthista Gibraltarille, jossa ne liitettiin 24. huhtikuuta miinalaiva "HMS Abdielin" ja risteilijä "HMS Didon" suojaksi muodostettaessa operaatio Salientin osasto Force S. Se lähti osaston mukana täydennyssaattuetta suojaten Maltalle, jonne saavuttiin 28. huhtikuuta. Maltalla laivueesta muodostettiin Force K, jonka tehtävänä oli Maltalta käsin häiritä akselivaltojen Italian ja Pohjois-Afrikan välisiä saattueita.


title: HMS Kelly

text: "HMS kelly" lähti 1. toukokuuta laivueineen Maltalta partiomatkalle, jolta seuraavana päivänä palattaessa "HMS Jersey" tuhoutui sataman suulla lauenneeseen miinaan. Uponneen aluksen raivauksen jälkeen alus laivueineen lähti 8. toukokuuta merelle liittyäkseen Välimeren laivaston risteilijöihin "HMS Ajax", "HMS Dido", "HMS Orion" ja "HMAS Perth". Osaston tehtävänä oli vastaanottaa operaatio Tiikerin saattue ja suojata sen kulku Välimeren poikki Kreetalle ja Egyptiin. Alus liittyi seuraavana päivänä osaston mukana saattueeseen, josta se erkani 10. toukokuuta laivueineen tulittaakseen Bengasin satamaa ennen Maltalle paluuta 11. toukokuuta.


title: HMS Kelly

text: Alus lähti 21. toukokuuta laivueineen liittyäkseen Välimeren laivastoon, jonka kanssa sen tuli tukea Kreetan puolustusta. Seuraavana päivänä alus oli Kreetan pohjoispuolella "HMS Kashmirin" ja "HMS Kiplingin" kanssa etsimässä saksalaisia maihinnousualuksia. Osasto tuki Malemen lentokentän puolustusta tulittamalla hyökkääjiä.


title: HMS Kelly

text: Laivue joutui 23. toukokuuta Gavon eteläpuolella ilmahyökkäykseen, jolloin "HMS Kelly" ja "HMS Kashmir" upposivat. "HMS Kipling" pelasti 159 aluksilta henkiinjäänyttä.


title: HMS Kashmir (F12)

text: HMS Kashmir (viirinumero F12) oli Britannian Kuninkaallisen laivaston K-luokan hävittäjä, joka palveli toisessa maailmansodassa.


title: HMS Kashmir (F12)

text: Alus tilattiin maaliskuussa 1937 John I. Thornycroft and Companyltä Woolstonista osana vuoden 1937 laivasto-ohjelmaa. Aluksen köli laskettiin 11. lokakuuta nimellä "HMS Javelin" ja se laskettiin vesille 21. maaliskuuta 1939 nimettynä "HMS Kashmiriksi". Alus valmistui 10. lokakuuta, jolloin sen sopimuksen mukaisena hintana oli 391570 puntaa ilman Amiraliteetin toimittamia ase- ja viestijärjestelmiä.


title: HMS Kashmir (F12)

text: "HMS Kashmir" liitettiin palvelukseen otettaessa Kotilaivaston K-luokan hävittäjistä muodostettuun 5. Hävittäjälaivueeseen miehistettynä Portsmouthin varikon henkilöstöllä. Koeajojen aikana alus törmäsi hinaajaan, minkä vuoksi se palasi telakalle korjattavaksi. Se palasi palvelukseen 26. lokakuuta jatkamaan koeajoja.


title: HMS Kashmir (F12)

text: "HMS Kashmir" saattoi 10. marraskuuta matkallaan Rosythiin tukikohtalaiva "HMS Dunluce Castlea". Alus saapui 12. marraskuuta Scapa Flowhun liittyen laivueeseensa. Se upotti 29. marraskuuta Shetlanninsaarten vesillä yhdessä "HMS Kingstonin" ja "HMS Icaruksen" kanssa Saksan laivaston sukellusvene "U-35":n ().


title: HMS Kashmir (F12)

text: "HMS Kashmir" oli maaliskuussa 1940 huollettavana Govanissa, mistä palattuaan se liittyi laivueeseensa. Alus suojasi huhtikuun alussa lentotukialus "HMS Furiousia" ja risteilijä "HMS Birminghamia" yhdessä "HMS Fearlessin", "HMS Hyperionin", "HMS Heron", "HMS Zulun", "HMS Cossackin", "HMS Kelvinin", "HMS Impulsiven" ja "HMS Delightin" kanssa.


title: HMS Kashmir (F12)

text: "HMS Kashmir" suojasi 7. huhtikuuta laivueen mukana risteilijöitä "HMS Galateaa" ja "HMS Arethusaa" etsittäessä tuloksettomasti ilmoitettua Saksan laivaston osastoa. Alus törmäsi 9. huhtikuuta "HMS Kelvinin" kanssa, jolloin se vaurioitui pahoin. Se oli ohjauskyvytön, jolloin sen suojaksi jäivät "HMS Zulu" ja "HMS Cossack". "HMS Cossack" hinasi aluksen Scapa Flowhun, josta se jatkoi "HMS Zulun" suojaamana edelleen Lerwickiin.


title: HMS Kashmir (F12)

text: "HMS Kashmirin" vauriot tutkittiin 11. huhtikuuta, jonka jälkeen se määrättiin Swan Hunterin telakalle Newcastleen korjattavaksi. Alus purjehti 15. huhtikuuta Tyneen, jossa se otettiin seuraavana päivänä telakalle.


title: HMS Kashmir (F12)

text: "HMS Kashmir" palasi 17. kesäkuuta palvelukseen liitettynä Humberin osastoon. Alus joutui 9. heinäkuuta ilmahyökkäykseen, mutta se säilyi vaurioitta. Se törmäsi 31. heinäkuuta troolari "HMS Kurdin" kanssa kärsien pahoja vaurioita. Alus poistettiin palveluskäytöstä ja se siirrettiin Hulliin Brigham and Cowanin telakalle.


title: HMS Kashmir (F12)

text: "HMS Kashmir" palasi palvelukseen 22. elokuuta, jolloin se liittyi laivueeseensa Scapa Flowssa. Alus suojasi 5. syyskuuta apumiinalaivoja "HMS Port Quebeciä" ja "HMS Menesteheusta" rakennettaessa pohjoistasulkua (operaatio SN5A) yhdessä risteilijä "HMS Cairon" sekä hävittäjien "HMS Kiplingin", "HMS Sikhin" ja "HMS Zulun" kanssa. Alus liittyi vapauduttuaan tehtävästä laivueeseensa Plymouthissa.


title: HMS Kashmir (F12)

text: "HMS Kashmir" suojasi 10. lokakuuta taistelulaiva "HMS Revengeä" matkalla Cherbourgiin yhdessä "HMS Javelinin", "HMS Jupiterin", "HMS Kiplingin" ja "HMS Jackalin" kanssa. Osaston tehtävänä oli seuraavana päivänä tulittaa mereltä Cherbourgia, minkä jälkeen ne palasivat Portsmouthiin. Alus erkani 12. lokakuuta operaatiosta palaten laivueen alusten mukana Plymouthiin.


title: HMS Kashmir (F12)

text: "HMS Kashmir" suojasi 17. lokakuuta risteilijöitä HMS Newcastle ja HMS Emerald yhdessä HMS Jackalin, HMS Jupiterin, HMS Kiplingin ja HMS Kelvinin kanssa torjuttaessa rannikkosaattueiden kimppuun Brestistä pyrkiviä Saksan laivaston torpedoveneitä. Alus väisti siihen kohdistuneen torpedohyökkäyksen. Osasto määrättiin irtoamaan taistelusta puutteellisen ilmapuolustuksen vuoksi, minkä jälkeen se palasi Plymouthiin. Osasto saapui 18. lokakuuta Plymouthiin.


title: HMS Kashmir (F12)

text: "HMS Kashmir", "HMS Javelin", "HMS Jackal", "HMS Jupiter" ja "HMS Jersey" määrättiin 28. marraskuuta tuhoamaan kolme Kanaalissa havaittua Saksan laivaston hävittäjää. Alus partio seuraavana päivänä Start Pointin ja Lands Endin välillä kohtaamatta vihollista yhdessä "HMS Jerseyn" ja "HMS Jupiterin" kanssa. Alukset liittyivät muuhun osastoon "HMS Javelinin" oltua tulitaistelussa Saksan laivaston alusten kanssa. Osaston saavuttua paikalle saksalaiset alukset savuttivat ja ne erkanivat taistelusta. Alus palasi Plymouthiin.


title: HMS Kashmir (F12)

text: "HMS Kashmir", "HMS Kipling" ja "HMS Punjabi" määrättiin 3. joulukuuta suojaamaan "HMS Icarusta" Ile de Basin miinoitetta rakennettaessa (operaatio GR). Operaatio kuitenkin peruutettiin "HMS Icaruksen" järjestelmissä havaitun vian vuoksi. Osaston palattua satamaan alus määrättiin suojaamaan miinalaiva "HMS Adventurea" rakennettaessa miinoitetta Little Sole Bayhin (operaatio GQ1) yhdessä "HMS Kiplingin" ja "HMS Jupiterin" kanssa.


title: HMS Kashmir (F12)

text: "HMS Kashmir", "HMS Jersey" ja "HMS Jupiter" siirtyivät 5. joulukuuta Gibraltarille. Alus suojasi 8. joulukuuta samojen alusten sekä "HMS Kelvinin" kanssa "HMS Manchesteria" matkalla Gibraltarilta kotimaahan. Se erkani 10. joulukuuta risteilijästä, minkä jälkeen se palasi Plymouthiin.


title: HMS Kashmir (F12)

text: "HMS Kashmir", "HMS Jersey" ja "HMS Jupiter" suojasivat 29. joulukuuta miinalaiva "HMS Adeventurea" rakennettaessa miinoitetta Little Sole Bankiin (operaatio GQ2).


title: HMS Kashmir (F12)

text: "HMS Kashmir" poistui 10. tammikuuta 1941 viirikön mukana Clydestä, jonne ne oli sijoitettu vuoden vaihteessa suojaamaan saattueita. Alus sijoitettiin 18. tammikuuta takaisin Plymouthiin. Alus suojasi 20. helmikuuta laivueen mukana "HMS Intrepidiä", "HMS Icarusta" ja "HMS Impulsivea", jotka laskivat miinakentän Brestin edustalle (operaatio GS).


title: HMS Kashmir (F12)

text: "HMS Kashmir" ja "HMS Kipling" suojasivat 24. maaliskuuta miinalaiva "HMS Abdielia" laskettaessa miinoja Brestin edustalle (operaatio GV). Alus suojasi 28. maaliskuuta laivueen mukana "HMS Intrepidiä", "HMS Icarusta" ja "HMS Impulsivea", jotka laskivat miinoja Brestin edustalle.


title: HMS Kashmir (F12)

text: "HMS Kashmir" määrättiin huhtikuussa siirtymään laivueen mukana Välimerelle. Laivue sijoitettaisiin siirtoa varten iskuosastoksi Maltalla. Alus aloitti 21. huhtikuuta laivueen mukana Gibraltarille, josta ne jatkoivat matkaa 24. huhtikuuta suojaten samalla ilmatorjuntaristeilijä "HMS Didoa" sekä miinalaiva "HMS Abdielia". Alukset muodostivat Force S:n operaatio Salientissa. Osasto saapui 28. huhtikuuta Maltalle, jossa laivue vapautti 14. Hävittäjälaivueen.


title: HMS Kashmir (F12)

text: "HMS Kashmir" sekä laivueen muut alukset muodostivat Maltalla olevan osaston Force K:n, jonka tehtävänä oli häiritä akselivaltojen Italiasta Pohjois-Afrikkaan matkaavia saattueita.


title: HMS Kashmir (F12)

text: "HMS Kashmir" lähti 1. toukokuuta osaston mukana ensimmäiselle torjuntamatkalle. Osaston palattua seuraavana päivänä Maltalle alus jäi sataman suulle muiden jatkaessa satamaan. Alus liittyi risteilijä "HMS Gloucesterin" suojaksi yhdessä "HMS Kiplingin" kanssa matkalle Gibraltarille, kun sataman suu meni tukkoon "HMS Jerseyn" upottua siihen osuttuaan miinaan.


title: HMS Kashmir (F12)

text: Osasto saapui 4. toukokuuta Gibraltarille. Alukset muodostivat seuraavana päivänä operaatio Tiikerin Force D:n, jonka tehtävänä oli suojata saattuetta Maltalle. Hävittäjät palasivat 9. toukokuuta laivueeseensa saattueen saavuttua Maltan edustalle. Force K tulitti 10. toukokuuta Benghazia ennen paluutaan Maltalle 11. toukokuuta.


title: HMS Kashmir (F12)

text: "HMS Kashmir" määrättiin 21. toukokuuta laivueen mukana tukemaan Kreetan puolustusta. Laivue purjehti vielä samana päivänä Maltalta liittyäkseen Välimeren laivastoon saaren edustalla. Alus partioi 22. toukokuuta Kreetan pohjoispuolella yhdessä "HMS Kellyn" ja "HMS Kiplingin" kanssa estämässä saksalaisten joukkojen siirtoa saarelle. Alukset myös antoivat tulitukea Malemen lentokentän puolustajille.


title: HMS Kashmir (F12)

text: Osasto joutui 23. toukokuuta voimakkaan ilmahyökkäyksen maaliksi, jolloin HMS Kashmiriin osui. Alus upposi parissa minuutissa Gavon saaren eteläpuolelle. "HMS Kipling" pelasti alukselta 159 eloonjäänyttä.


title: HMS Kelvin (F37)

text: HMS Kelvin (viirinumero F37) oli Britannian Kuninkaallisen laivaston K-luokan hävittäjä, joka palveli toisessa maailmansodassa.


title: HMS Kelvin (F37)

text: Alus tilattiin huhtikuussa 1937 Fairfield Shipbuilding and Engineering Companyltä Govanista osana vuoden 1937 laivasto-ohjelmaa. Sen köli laskettiin vielä samana vuonna 5. lokakuuta ja alus laskettiin vesille 19. tammikuuta 1939. Alus valmistui syyskuussa, jolloin siitä maksettiin tarjoukseen perustunut hinta 391046 puntaa ilman Amiraliteetin toimittamia ase- ja viestijärjestelmiä.


title: HMS Kelvin (F37)

text: Alus osui miinaan syksyllä 1939 ja sen korjaukset kestivät aina joulukuuhun. Toukokuussa 1940 alukseen osui Saksan laivaston moottoritorpedoveneen "S31":n laukaisema torpedo, jonka tuloksena aluksen kattilahuoneet täyttyivät vedellä lähes upottaen aluksen. "HMS Bulldog" onnistui hinaamaan vaurioituneen aluksen Tyneen, jossa "Kelvin" siirrettiin telakalle korjattavaksi. Alus palasi palvelukseen joulukuussa 1940.


title: HMS Kelvin (F37)

text: Alus vaurioitui StukaGeshwader 2:n I laivueen Junkers Ju 87 Stukan pudottamiin pommeihin Kreetan taisteluiden aikana toukokuussa 1941. Alus korjattiin ja se osallistui Syrtinlahden toiseen taisteluun maaliskuussa 1942. Alus palveli Pohjois-Afrikan rannikolla aina vuoteen 1943, jolloin se palasi Britteinsaarille. Alus osallistui Normandian maihinnousuun kesäkuussa 1944. Alus palasi Välimerelle joulukuussa, jossa se oli aina heinäkuuhun 1945 saakka. Alus saapui romutettavaksi 6. kesäkuuta 1949.


title: HMS Kimberley (F50)

text: HMS Kimberley (viirinumero F50) oli Britannian Kuninkaallisen laivaston K-luokan hävittäjä, joka palveli toisessa maailmansodassa.


title: HMS Kimberley (F50)

text: Alus tilattiin John I. Thornycroft and Companyltä Woolstonista osana vuoden 1937 laivasto-ohjelmaa. Sen köli laskettiin 17. tammikuuta 1938 telakkanumerolla 1179 ja alus laskettiin vesille 1. kesäkuuta 1939. Alus valmistui vuoden 1940 alussa.


title: HMS Kimberley (F50)

text: Alus poistetiin palveluksesta syyskuussa 1945 ja se siirrettiin reserviin. Alus oli ensin Dartmouthissa, josta se siirrettiin Harwichiin. Alus sijoitettiin poistolistalle 1948 ja se valittiin maalilaivaksi Clydeen. Hylky myytiin 30. maaliskuuta 1949 romutettavaksi West Scotland Shipbreakersille ja se saapui hinattuna Trooniin kesäkuussa.


title: HMS Kingston (F64)

text: HMS Kingston (viirinumero F64) oli Britannian Kuninkaallisen laivaston K-luokan hävittäjä, joka palveli toisessa maailmansodassa.


title: HMS Kingston (F64)

text: Alus tilattiin 1937 J. Samuel White and Companylta Cowesista Isle of Wightista osana vuoden 1937 laivasto-ohjelmaa. Sen köli laskettiin vielä samana vuonna 6. lokakuuta ja alus laskettiin vesille 9. tammikuuta 1939. Alus valmistui 14. syyskuuta.


title: HMS Kingston (F64)

text: Alus osallistui 22. maaliskuuta 1942 taisteluun Italian laivastoa vastaan. Siihen osui 15 tuuman kranaatti, joka surmasi viisitoista ja haavoitti kahtakymmentä miehistönjäsentä. Alus kykeni laukaisemaan kolme torpedoa ennen pysähtymistä. Alus nilkutti "HMS Havockin" saattamana Maltalle, jossa sen vauriot tutkittiin. Alus siirrettiin 27. maaliskuuta telakalle korjattavaksi. Korjaustyöt keskeytyivät päivittäin ilmapommitusten vuoksi ja 5. huhtikuuta alukseen osui pommi, joka aiheutti vuodon. Alus kärsi uusia vaurioita 7. huhtikuuta ja se upposi 11. huhtikuuta telakka-allas numero neljään. Hyökkäyksissä sai surmansa neljätoista ja haavoittuu neljä henkeä. Vaurioiden tarkastuksen jälkeen alus todettiin korjauskelvottomaksi.


title: HMS Kingston (F64)

text: Hylky hinattiin St. Paulsin lahteen, jonka suulle se upotettiin sulkulaivaksi. Hylky nostettiin 1947 ja se romutettiin Maltalla.


title: HMS Kipling

text: HMS Kipling (viirinumero F91) oli Britannian Kuninkaallisen laivaston K-luokan hävittäjä, joka palveli toisessa maailmansodassa.


title: HMS Kipling

text: Alus tilattiin J. Samuel White and Companyltä Cowesista Isle of Wightilta osana vuoden 1937 laivasto-ohjelmaa. Sen köli laskettiin 26. lokakuuta 1937 ja alus laskettiin vesille 19. tammikuuta 1939. Alus valmistui 22. joulukuuta 1939.


title: HMS Kipling

text: "HMS Kipling" valmistui 22. joulukuuta 1939, jolloin se aloitti vastaanottotestit. Testien päätyttyä alus matkasi Portlandiin aseiden kalibrointiin ja koulutettavaksi. Koulutuksen aikana aluksen moottoreissa havaittiin vika, jonka vuoksi se matkasi 17. tammikuussa 1940 Clydeen korjattavaksi. Alus siirrettiin 20. tammikuuta Barclay Curlen telakalle.


title: HMS Kipling

text: "HMS Kiplingin" korjaukset valmistuivat 4. helmikuuta, minkä jälkeen se liittyi laivueeseensa aloittaen Pohjanmeren saattueiden suojaamisen sekä merialueen valvonnan. Se siirrettiin 22. helmikuuta Hawthorn Leslien telakalle Newcastleen aluksella havaittujen vikojen korjamaiseksi.


title: HMS Kipling

text: Alus lähti 13. huhtikuuta Tynestä palatakseen laivueeseensa. Se lähti 16. huhtikuuta Scapa Flowsta "HMS Januksen", "HMS Junon" ja "HMS Herewardin" kanssa suojaten risteilijä "HMS Suffolkia" operaatio Duckissa, jossa oli tarkoitus iskeä Stavangerin lentotukikohtaan. Paluumatkalla seuraavana päivänä osasto joutui jatkuviin ilmahyökkäyksiin, jolloin alukseen osui kaksi pommia. Aluksen korjaukset allokoitiin 20. huhtikuuta Southamptoniin ja koneiden korjaus Humber Graving Dockille. Alus lähti 24. huhtikuuta Solentiin ja se otettiin seuraavana päivänä Southamptonissa telakalle.


title: HMS Kipling

text: Aluksen korjaukset valmistuivat 19. heinäkuuta Southamptonissa ja se siirrettiin Humberiin, jossa se otettiin 21. heinäkuuta korjattavaksi. Aluksen korjaukset valmistuivat 14. elokuuta, minkä jälkeen se palasi laivueeseensa.


title: HMS Kipling

text: "HMS Kipling" saapui 15. elokuuta Scapa Flowhun. Aluksella havaittiin uusia vikoja ja se siirrettiin 13. syyskuuta Rosythissa telakalle, mistä se palasi 30. syyskuuta Scapa Flowhun.


title: HMS Kipling

text: Alus suojasi laivueeseen palattuaan Kanaalin saattueita, kunnes se kolaroi "SS Queen Maudin" kanssa, minkä seurauksena "HMS Kipling" siirrettiin 3. lokakuuta Devonportin telakalle korjattavaksi. Alus palasi 10. lokakuuta palvelukseen liitettynä Plymouthiin 5. Hävittäjälaivueeseen. Alus suojasi 17. lokakuuta "HMS Jackalin", "HMS Jupiterin", "HMS Kashmirin" ja "HMS Kelvinin" kanssa risteilijä "HMS Newcastlea", kun se pyrki estämään Saksan laivaston alusten pääsyn saattuereiteille.


title: HMS Kipling

text: Alus poistettiin palveluksesta 27. lokakuuta korjausten vuoksi, ja se aloitti matkan Tyneen. Alus siirrettiin 29. lokakuuta Newcastlessa telakalle, mistä se palasi 24. marraskuuta aloittaen koeajot. Koeajojen päätyttyä alus liittyi laivueeseensa Plymouthissa.


title: HMS Kipling

text: "HMS Kipling" suojasi 2. joulukuuta "HMS Kashmirin" ja "HMS Jupiterin" kanssa miinalaiva "HMS Adventurea" laskettaessa miinakenttää Little Sole Bankiin (operaatio CQI). Seuraavana päivänä se suojasi "HMS Kashmirin" ja "HMS Punjabin" kanssa "HMS Icarusta", jonka tehtävänä oli laskea miinoja Isle de Basin edustalle (operaatio GR). Operaation peruuntuessa alus palasi Plymouthiin.


title: HMS Kipling

text: Alus liittyi 19. joulukuuta Clydessä "HMS Kelvinin", "HMCS Ottawan", "HMCS St. Laurentin" ja Puolan merivoimien "ORP Piorunin" kanssa paikallissaattueeksi saattueeseen WS5A, josta se erkani 22. joulukuuta palaten Clydeen. Pari päivää myöhemmin alus palasi Plymouthiin.


title: HMS Kipling

text: Alus suojasi 27. joulukuuta torpedo-osumasta vaurioitunutta risteilijää "HMS Kentiä" sen matkatessa lounaisen reitin alueelta Plymouthiin. Alukset saapuivat 30. joulukuuta Plymouthiin.


title: HMS Kipling

text: "HMS Kipling" suojasi 20. helmikuuta 1941 "HMS Kashmirin" ja "HMS Jackalin" kanssa 20. Hävittäjälaivueen miinanlaskua Brestin edustalla (operaatio GS). Alus suojasi 24. maaliskuuta "HMS Kashmirin" kanssa miinalaiva "HMS Abdielia" laskettaessa miinoja Brestin edustalle (operaatio GV).


title: HMS Kipling

text: Alus pelasti 16. huhtikuuta ilmahyökkäyksessä uponneen rahtialuksen "SS Boletten" eloonjäänyttä. Alus määrättiin 20. huhtikuuta "HMS Jerseyn", "HMS Jupiterin", "HMS Kashmirin" ja "HMS Kelvinin" kanssa Välimerelle. Seuraavana päivänä alus lähti Plymouthista laivueen mukana palvelukseen Maltalle, missä tehtävänä oli häiritä akselivaltojen huoltolinjaa Italian ja Pohjois-Afrikan välillä.


title: HMS Kipling

text: Alus liittyi 24. huhtikuuta Gibraltarilla osastoon Force S, jossa olivat "HMS Abdiel", "HMS Dido", "HMS Jackal", "HMS Jersey", "HMS Kashmir" ja "HMS Kelvin". Osasto lähti kohti Maltaa suojaten Maltalle täydennyksiä kuljettaneita aluksia operaatio Salientissa. Osasto saapui 28. huhtikuuta Maltalle, jossa alus liitettiin laivueesta muodostettuun akselivaltojen huoltoliikennettä häiritsemään määrättyyn Force K:hon.


title: HMS Kipling

text: Alus palasi 2. toukokuuta Maltalle, josta se suojasi "HMS Kashmirin" kanssa "HMS Gloucesterin" Gibraltarille "HMS Jerseyn" hylyn tukittua Valettan sataman suun. Alukset saapuivat 4. toukokuuta Gibraltarille. Seuraavana päivänä alus muodosti yhdessä "HMS Kiplingin" ja "HMS Gloucesterin" kanssa Force D:n, jonka tehtävänä oli suojata Maltalle matkannutta saattuetta operaatio Tigerissä.


title: HMS Kipling

text: Alus liittyi 9. toukokuuta vapauduttuaan operaatiosta laivueeseensa. Se erkani saattueesta seuraavana päivänä Force K:n alusten kanssa, minkä jälkeen ne matkasivat Benghaziin tukemaan maajoukkojen taistelua. Alus palasi 11. toukokuuta laivueen mukana Maltalle.


title: HMS Kipling

text: "HMS Kipling" lähti 21. toukokuuta Maltalta "HMS Kellyn" ja "HMS Kashmirin" kanssa tukemaan Kreetan taistelua. Seuraavana päivänä alus erkani osastosta ohjauksessa havaitun vian vuoksi, minkä jälkeen se joutui syöksypommittajien maaliksi. Ainoana selvinneenä aluksena se pelasti seuraavana päivänä 279 eloonjäänyttä merestä. Pelastustyön aikana alus törmäsi "HMS Kellyn" hylkyyn, mikä aiheutti öljyvuodon sekä laski aluksen nopeuden 20 solmuun. Seuraavana päivänä matkatessaan Aleksandriaan alus joutui toistuvien ilmahyökkäysten kohteeksi, minkä seurauksena se kärsi vahinkoja lähelle osuneista pommeista. Lopulta alus pysäähtyi polttoaineen loputtua, jolloin verkonlaskija "HMS Protectorilta" saatiin polttoainetäydennystä matkan jatkamiseksi.


title: HMS Kipling

text: Alus laski 25. toukokuuta pelastetut maihin Aleksandriassa, missä se siirrettiin 27. toukokuuta telakalle korjattavaksi. Kesäkuussa alus siirrettiin 7. Hävittäjälaivueeseen, jonka mukana se lähti tukemaan Syyrian rannikolle tukemaan taisteluita Vichyn Ranskan joukkoja vastaan (operaatio Exporter). Alus vapautui heinäkuussa operaatiosta, minkä jälkeen se suojasi itäisen Välimeren saattueita sekä tuki Tobrukin varuskunnan taistelua.


title: HMS Kipling

text: Alus suojasi 25. marraskuuta "HMAS Napierin", "HMAS Nizamin", "HMS Jackalin" ja "HMS Jervisin" kanssa taistelulaivoja "HMS Queen Elizabeth", "HMS Barham" ja "HMS Valiant", jotka suojasivat saattuetta Maltalle. Alus oli "HMS Barhamin" vieressä taistelulaivan tuhoutuessa sukellusveneen torpedoitua aluksen, minkä jälkeen "HMS Kipling" osallistui sukellusveneen tuloksettomaan etsintään.


title: HMS Kipling

text: Alus lähti 1. joulukuuta "HMS Jackalin", "HMS Jerviksen" ja "HMS Jaguarin" kanssa etsimään Dernan edustalla havaittuja kolmea Italian laivaston hävittäjää. Osasto joutui Kreetan eteläpuolella ilmahyökkäykseen, jolloin "HMS Jackal" menetti peräsimensä pommin osuttua. Osasto suojasi vaurioituneen aluksen paluun Aleksandriaan, jonne ne saapuivat 2. joulukuuta.


title: HMS Kipling

text: Alus pelasti 5. joulukuuta Libyan rannikolla maihinnousualus "HMS Chakdinalta" 200 eloonjäänyttä. Alus upotti 28. joulukuuta Mersa Matruhin edustalla rahtialus "SS Volon" upottaneen Saksan laivaston sukellusveneen "U-75" () jahdattuaan sitä kaksi ja puoli tuntia.


title: HMS Kipling

text: "HMS Kipling" suojasi 5. tammikuuta 1942 "HMS Didon", "HMS Euryaluksen", "HMS Naiadin", "HMS Foxhoundin", "HMS Gurkhan", "HMS Kingstonin" ja "HMS Sikhin" kanssa huoltoalus "SS Glengylen" Maltalle operaatiossa MF2. Alus liittyi seuraavana päivänä huoltoalus "HMS Breconshireen" paluumatkalla Aleksandriaan, kun Maltalle matkanneen saattueen suojaus siirtyi Force C:lle Dernan länsipuolella. Alukset saapuivat 9. tammikuuta Aleksandriaan.


title: HMS Kipling

text: Alus lähti 16. tammikuuta Aleksandriasta "HMS Didon", "HMS Euryaluksen", "HMS Naiadin", "HMS Foxhoundin", "HMS Havockin", "HMS Hotspurin" ja "HMS Kelvinin" kanssa muodostaen operaatio MF3:n Force C:n, jonka tehtävänä oli suojata Maltalle matkannutta saattuetta MW8A. Seuraavana päivänä saattueeseen liittyi myöhemmin liikkeelle lähtenyt saattue MW8B. Saattueiden suojausvastuu siirtyi 18. tammikuuta Maltalta saapuneelle Force K:lle, minkä jälkeen alus aloitti paluumatkan Aleksandriaan Force B:n ja saattueiden lähisuojana olleiden alusten kanssa. Osasto saapui 20. tammikuuta Aleksandriaan.


title: HMS Kipling

text: Alus suojasi 24. tammikuuta "HMS Didon", "HMS Euryaluksen", "HMS Naiadin", "HMS Griffinin", "HMS Kelvinin", "HMS Kingstonin", "HMS Jaguarin", "HMS Hastyn", "HMS Arrowin" ja Alankomaiden laivaston "Hr. Ms. Isaac Sweersin" kanssa "HMS Breconshireä" matkalla Maltalle. Kaksi päivää myöhemmin suojausvastuu siirtyi Maltalta saapuneelle Force K:lle, minkä jälkeen alus palasi suojausosaston mukana Aleksandriaan suojaten rahtialus "SS Rowallan Castlea" ja "HMS Glengyleä".


title: HMS Kipling

text: Alus lähti 13. helmikuuta Aleksandriasta saattueiden MW9A/B suojana operaatiossa MF5. Saman ja seuraavan päivän aikana saattueen kaikki rahtialukset tuhoutuivat ilmahyökkäyksissä. Alus palasi Aleksandriaan suojaten Maltalta neljän tyhjän rahtialuksen saattueetta ME10, jonka mukana se saapui 15. helmikuuta Aleksandriaan.


title: HMS Kipling

text: "HMS Kipling" siirrettiin maaliskuussa 14. Hävittäjälaivueeseen. Alus lähti 10. maaliskuuta Tripolin edustalle tuloksettomaan akselivaltojen saattueen etsintään. Seuraavana päivänä lähti paluumatkalle risteilijä "HMS Cleopatran" ja "HMS Kingstonin" kanssa joutuen ilmahyökkäykseen. Matkan aikana osasto joutui vielä Mersa Matruhin edustalla sukellusvene "U-565":n maaliksi, jolloin amiraali Vianin lippulaiva risteilijä "HMS Naiad" tuhoutui torpedon osuttua. Alus pelasti "HMS Jerviksen" ja "HMS Livelyn" kanssa eloonjääneet.


title: HMS Kipling

text: Alus suojasi 20. maaliskuuta laivueensa mukana risteilijöitä "HMS Cleopatra", "HMS Dido" ja "HMS Euryalus", jotka muodostivat Maltalle matkaavan saattueen MW10 suojaksi muodostetun Force B:n (operaatio MG1). Saattue joutui 22. maaliskuuta Italian laivaston uhkaamaksi, minkä seurauksena alus osallistui Syrtin lahden toiseen meritaisteluun. Alus palasi 24. maaliskuuta Force B:n mukana Aleksandriaan.


title: HMS Kipling

text: Alus laski 16. huhtikuuta Kuphoriksella maihin merijalkaväkiosaston, jonka tehtävänä oli tuhota radioasema. Alus etsi 10. toukokuuta "HMS Jackalin", "HMS Jerviksen" ja "HMS Livelyn" kanssa Benghaziin matkalla ollutta akselivaltojen saattuetta (operaatio MG2). Seuraavana päivänä osasto joutui 14 Kreetalta saapuneen Junkers Ju 88 koneen maaliksi, jolloin "HMS Livelyyn" tuhoutui pommin osuttua. Seuraavan Kreikasta saapuneen hyökkäysaallon aikana "HMS Kipling" tuhoutui pommin osuttua. Alus vei mennessään 25 miehistönjäsentä.


The Pacific: Tyynenmeren taistelutoverit () on HBO:n, DreamWorksin ja Playtonen kymmenosainen minisarja, jonka ensiesitys oli HBO:lla 14. maaliskuuta 2010.


title: The Pacific: Tyynenmeren taistelutoverit

text: "The Pacific" kertoo Yhdysvaltain merijalkaväen ja erityisesti Eugene Sledgen, Robert Leckien ja John Basilonen vaiheista Tyynellämerellä toisessa maailmansodassa. Sarjassa kuvataan Yhdysvaltain ja keisarillisen Japanin taisteluja Guadalcanalilla, Cape Gloucesterissä, Peleliulla, Iwo Jimalla ja Okinawalla. Sarja perustuu Leckien, Sledgen ja Chuck Tatumin kirjoittamiin muistelmiin sekä muiden veteraanien haastatteluihin.


text: Sarjan vastaavat tuottajat Steven Spielberg, Tom Hanks ja Gary Goetzman olivat aikaisemmin tekemässä HBO:n vuoden 2001 menestyssarjaa "Taistelutoverit". "Taistelutovereiden" käsikirjoitusryhmään kuulunut Bruce McKenna kantoi päävastuun "Tyynenmeren taistelutoverien" käsikirjoituksesta.


text: Sarja kuvattiin Australiassa, ja sen budjetiksi on arvioitu 200 miljoonaa Yhdysvaltain dollaria.


text: "Tyynenmeren taistelutoverien" musiikin sävelsivät Hans Zimmer, Geoff Zanelli ja Blake Neely. Sarjan soundtrack-levy julkaistiin 9. maaliskuuta 2010.


text: Soundtrackin kappaleet:


title: Björn Borg (ufotutkija)

text: Björn Borg (s. 6. heinäkuuta 1945 Helsinki) on suomalainen ufokirjojen toimittaja ja diplomi-ekonomi. Hän on ollut jäsenenä muutamissa kansainvälisissä ufojärjestöissä kuten APROssa ja NICAPissa. Hän on julkaissut 14 ufoaiheista teosta, satoja kirjaesittelyjä sekä aiemmin useita laivakirjoja. Hän on ufojärjestö MUFONin edustaja sekä Suomen ufotutkijoiden puheenjohtaja vuosina 2009 ja 2010.


title: Matkijakiuru

text: Matkijakiuru ("Calendulauda sabota"), myös "Mirafra sabota", on eteläafrikkalainen varpuslintu. Sen elinympäristö käsittää mantereen eteläosan Angolasta, Zimbabwesta ja Etelä-Mosambikista Etelä-Afrikan kuiville seuduille. Lajista tunnetaan yhdeksän alalajia. Andrew Smith kuvaili lajin holotyypin Rustenburgista Etelä-Afrikasta 1836.


title: Punaniskakiuru

text: Punaniskakiuru ("Mirafra africana") on afrikkalainen varpuslintu. Sen laaja elinympäristö ulottuu mantereen länsirannikolta Guineasta Länsi-Sudaniin ja Keniaan, ja etelään aina Etelä-Afrikkaan saakka. Siitä tunnetaan 23 alalajia. Andrew Smith kuvaili lajin holotyypin Algoa Baysta Kapmaan itäosasta 1836.


title: Jason Miller (vapaaottelija)

text: Jason Nicholas Miller (s. 24. joulukuuta 1980 Fayetteville, Pohjois-Carolina) on yhdysvaltalainen televisiopersoona ja uransa lopettanut vapaaottelija. Hän on voittanut Superbrawl välisarjan mestaruuden vuonna 2004 ja Icon Sport keskisarjan mestaruuden vuonna 2006.


title: Jason Miller (vapaaottelija)

text: Vapaaottelun ohella Miller juontaa toisena isäntänä "Mayhem Mondays" -radio-ohjelmaa Jason Ellis Show’ssa Sirius Satellite Radio -kanavalla. Lisäksi hän juontaa tosi-tv-sarjaa Bully Beatdown, jota esitetään Music Televisionilla.


title: Aleksis Kiven muistopatsas

text: Aleksis Kiven muistopatsas on Wäinö Aaltosen veistämä pronssipatsas Helsingin Rautatientorilla Kansallisteatterin edustalla. Veistos paljastettiin Kiven syntymäpäivänä 10. lokakuuta 1939 hieman ennen talvisodan puhkeamista. Aaltonen oli tarjonnut kilpailuun rohkean kubistista ehdotusta, mutta vaihtoi tilaajien toiveesta perinteisempään muistomerkkityyliin.


title: Aleksis Kiven muistopatsas

text: Muistomerkissä Aleksis Kivi istuu mietiskelemässä. Istuimen kolmelle sivulle asennetut reliefit esittävät Kiven illuusioita ja kaipauksen kohteita hänen kirjallisesta tuotannostaan.


title: Aleksis Kiven muistopatsas

text: Oikealla sivustalla oleva reliefi "Keinu" perustuu Kiven "Kanervala"-kokoelman (1866) runoon, jossa runon minä haluaa impensä kanssa keinuessaan lentää ”siivillä läntisen” Onnelan kaukaiseen maahan, ainaiseen lehtevien koivujen, kukkaketojen, loputtomien päivien kevääseen. Reliefi kuvaa Orfeuksen kaipuuta saavuttamattoman Eurydikeen luokse ja Orfeus-myyttiin liittyviä käsityksiä luovan työn ennakkoehdoista, joiden ohjaamana taiteilija joutuu tekemään perustavan valinnan taiteensa ja rakkauden välillä.


title: Aleksis Kiven muistopatsas

text: "Sydämeni laulu" veistoksen vasemmalla sivulla perustuu "Seitsemän veljeksen" Seunalan Annan kehtolauluun, jossa kaipuu kohdistuu tuonen lehdon hietakehtoon, josta on ”kaukana kavala maailma”. Reliefi sivuaa myös näkökulmaa Orfeus-teeman katabasikseen, kuolemankaipuuseen, johon runoilija on suuntautunut.


title: Aleksis Kiven muistopatsas

text: Takasivustalla oleva reliefi "Pako Impivaarasta" on katkelma "Seitsemästä veljeksestä", jossa veljekset joutuvat juopottelunsa päätteeksi pakenemaan palavasta pirtistään jouluyön pakkasessa vanhaan Jukolan taloon.


title: Aleksis Kiven muistopatsas

text: Tuolin selkämyksessä on kaksi säkeistöä runosta "Ikävyys" (1866):


title: Aleksis Kiven muistopatsas

text: Ennen veistoskilpailua Rautatientorille oli tarjottu erilaisia patsaita, kuten Eliel Saarisen kolonni ja Suomalaisen Naisasialiiton Minna Canthin patsas Kansallisteatterin edustalle.


title: Aleksis Kiven muistopatsas

text: Patsashankkeen käynnisti kirjailijaseura Kirjallinen Työ. Kirjailijat valitsivat Aleksis Kiven, kansalliskirjailijan joka oli ”suomalaisen hengen väkevin ja alkuperäisin edustaja”. Päämäärä paljastukselle oli Aleksis Kiven kuoleman 50-vuotispäivä vuonna 1922. Hankkeen takana oli kulttuurielämän keskeisiä vaikuttajia, mutta toteutusaika venyi yli kahdeksikymmeneksi vuodeksi.


title: Aleksis Kiven muistopatsas

text: Kirjallisuuskriitikko J. V. Lehtonen, joka veti rahankeruutilaisuuksia määritteli Kiven patsashankkeen Runebergin muistomerkin vastakuvaksi. Hänen mukaansa Runebergin patsaassa kiteytyi vauras ruotsinkielinen kulttuuri. Kiven tuli olla kuva suomenkieliselle, siis suomalaiselle kulttuurille. Myös Kiven patsaan sijoituspaikka Kansallisteatterin edustalla oli yhtä merkityksellinen kuin Ruotsalaiselta teatterilta avautuva puisto.


title: Aleksis Kiven muistopatsas

text: Aleksis Kiven muistopatsaasta Helsinkiin järjestettiin kilpailu 1928 ja 1930. Ensimmäisen kilpailun ehdokkaista ei löytynyt sopivaa veistosta. Wäinö Aaltonen osallistui uusintakilpailuun modernistisen tyylitellyllä ja kubistisella ehdotuksella. Sen saviluonnos on poltettuna ja lasitettuna Valtion taidemuseon kokoelmassa. Muistomerkkiehdotukseen liittyi Rautatientorin päädyn korotus ja Kansallisteatterin julkisivun vahva pelkistäminen klassisin graniittipylväin. Kilpailun voitti tuolloin Aaltosen lanko ja hänen teostensa valaja Aukusti Veuro, joka kuitenkin luopui voitostaan. Toimikunta päätyi tilaamaan veistoksen Aaltoselta, mutta ehdotusta perinteisempänä versiona. Wäinö Aaltosen katsottiin epävirallisena kansallisveistäjänä sopivan kansalliskirjailijan kuvaajaksi. Vuonna 1932 tilattu kipsiluonnos valmistui 1934 ja se valettiin pronssiin 1939.


title: Aleksis Kiven muistopatsas

text: Aaltonen työskenteli aiheen parissa jo 1926 osallistuessaan vastaavaan muistomerkkikilpailuun Tampereella. Hän lähetti kilpailuun tuolloin kolme ehdotusta, jotka voittivat kolme ensimmäistä palkintoa. Toteutetussa veistoksessa "Runoilija ja muusa" (1928) on kuvattu makaava runoilijahahmo ja häntä herättelevä muusa. Jo Tampereen kilpailussa Aaltosella oli mukana myös kubistis-futuristisia ehdotuksia, joista yhden pohjalta hän myöhemmin teki kullatun 52 cm korkean veistoksen nimeltä "Musica".


title: Aleksis Kiven muistopatsas

text: Aaltonen muokkasi alkuperäistä ehdotustaan realistisemmaksi, kuten tilaajat toivoivat. Kansalliskirjailijan näköisyyden tavoittaminen herätti vilkasta keskustelua, ja muun muassa Kiven haudan aukaisua ehdotettiin, jotta veistos olisi mahdollisimman aidosti näköinen. Aaltonen piti kuitenkin ulkoista näköisyyttä tärkeämpänä kuvata Kiven mielenmaisemaa.


title: Aleksis Kiven muistopatsas

text: Kirjailijan kasvonpiirteiden esikuvana on ollut muotokuvapiirros, jonka Kiven ystävä Ernst Albert Forssell teki kirjailijan kuolinvuoteella. Albert Edefelt käytti sitä pohjana laajalle levinneessä muotokuvapiirustuksessaan. Hahmon istuvaan asentoon Aaltonen otti mallia vuonna 1926 tekemästään maalauksesta, joka esittää istuvaa naista.


title: Aleksis Kiven muistopatsas

text: Aleksis Kivi kiinnosti Aaltosta erityisesti. Aaltonen on kertonut pohtineensa Kiven patsaan hahmoa 1910-luvun puolivälissä ja hän luki Kiven teoksia yhä uudestaan. Aaltonen oli perehtynyt myös tutkimuksiin ja keskusteli aiheesta tutkija Viljo Tarkiaisen kanssa.


title: Aleksis Kiven muistopatsas

text: Turun kaupunginteatterin edessä on muistomerkki, joka valettiin Helsingin muistopatsaan kipsiversion pohjalta. Aaltonen oli lahjoittanut Turun kaupungille kipsisen Aleksis Kiven pään, joka tuli valaa pronssiin. Metrin korkuinen veistos sijoitettiin parimetriselle punagraniittiselle jalustalle. Paikkana oli kauppatorin laidalla sijainneen Turun yliopiston päärakennuksen hotelli Phoenixin edusta. Veistos paljastettiin 1949. Rakennus kuitenkin purettiin 1950-luvulla, ja patsas siirrettiin konserttitaloon. Nykyisen paikkansa se sai uuden Kaupunginteatterin valmistuttua 1962.


title: Aleksis Kiven muistopatsas

text: Kokonaisuudessaan rautatientorilla olevan veistoksen kipsiluonnos on näytteillä Nurmijärven pääkirjastossa. Aiemmin tätä kipsipatsasta säilytettiin Kiven syntymäkodissa Palojoella, kunnes se päätettiin siirtää kirjastoon.


title: Aleksis Kiven muistopatsas

text: Aaltonen teki myös muistopatsaskilpailun toiseksi tulleesta kubistisesta ehdotuksesta muistomerkkikokoa pienemmän veistoksen. Runsaan metrin korkuinen veistos valettiin pronssiin 1950-luvulla. Amer-yhtymä osti sen vuonna 1970 ja sijoitti lopulta Tuusulan Riihikallioon tupakkatehtaansa portin viereen. Veistos ehti olla tällä paikalla lähes 40 vuotta, kunnes Gösta Serlachiuksen taidesäätiö osti sen. Teos siirrettiin Mäntän keskustorille vuonna 2009.


title: Idol (Ruotsi)

text: Idol on ruotsalainen tosi-tv-ohjelma, jota esittää TV4. Ohjelmaa on esitetty elokuusta 2004 alkaen ja siitä on tehty tähän mennessä seitsemän tuotantokautta, kahdeksas on käynnissä. "Idol" on yksi Ruotsin suosituimmista ohjelmista ja se perustuu brittiläiseen "Pop Idoliin", joka esitettiin Britanniassa ensimmäisen kerran vuonna 2001.


title: Idol (Ruotsi)

text: Ohjelma etsii Ruotsin parasta laulajaa ympäri maata käytävien koelaulujen avulla. Kilpailun kolme tuomaria valitsevat jatkoon pääsevät kilpailijat semifinaaleihin asti, mistä alkaen jatkoon pääsevät kilpailijat valitaan puhelinäänestyksen perusteella.


title: Mikulin AM-38

text: Mikulin AM-38 oli 1940-luvulla Neuvostoliitossa valmistettu lentokonemoottori. Moottori oli kehitetty Mikulin AM-35-moottorista. Sitä valmistettiin vuodesta 1941 alkaen 36 163 kappaletta lähinnä Iljušin Il-2 ja Iljušin Il-10 -maataistelukoneisiin. Osassa MiG-3-hävittäjistä oli tämä moottori.


title: Syksyn sävel (kappale)

text: Syksyn sävel on Juice Leskisen säveltämä ja sanoittama kappale vuodelta 1975. Se on yksi Leskisen suurimpia hittejä ja Suomen suosituimpia ”leirinuotiokitarakappaleita”. Laulu on haikea balladi, jota on luonnehdittu Toivo Kärjen sävellystyylin ja Phil Spectorin soundin kohtaamiseksi. Sitä on verrattu myös venäläisiin romansseihin. Teksti alkaa sanoilla: "Katu täyttyy askelista" / "Elämä on kuolemista."


title: Syksyn sävel (kappale)

text: Juice Leskisen mukaan kappale kertoo hänen entisestä tyttöystävästään Jaanasta. Jaana jätti Leskisen heidän yhteisellä matkallaan Lontoossa. Leskinen jäi Lontooseen yksin kolmeksi viikoksi, ja hän kirjoitti kappaleen eräänä päivänä Regent’s Parkissa. Se tosin perustuu jo paljon aiemmin tehtyyn lauluun, jota Juice Leskinen ja Max Möller olivat esittäneet yhdessä jo ennen Coitus Int -yhtyeen perustamista. Toisaalla Leskinen on myös kertonut, että kappaleen ”innoittajana” oli hänen ensimmäinen vaimonsa Tarja.


title: Syksyn sävel (kappale)

text: Juice Leskinen ei koskaan osallistunut kappaleella Syksyn sävel -kilpailuun, vaan kappaleen nimi on eräänlainen protesti kilpailua vastaan. Leskisen väitetään tokaisseen, kun ”Marilyn” ei menestynyt kyseisessä kilpailussa, että hän tekee sitten oman Syksyn sävelensä. Hän kysyi kuitenkin Otto Donnerilta, voisiko kappaleelle antaa saman nimen kuin kilpailulle, ja sai myönteisen vastauksen.


title: Syksyn sävel (kappale)

text: Kappale alkaa lyhyellä rumpuintrolla, jonka jälkeen alkaa varsinainen intro. Sen jälkeen tulevat A-osa ja B-osa eli kertosäkeistö. B-osa on kaksiosainen: ensimmäinen osa alkaa sanoin ”En ilosta itke” ja toinen ”Häntä rakastin paljon”. B-osan jälkeen A- ja B-osat toistuvat, minkä jälkeen tulee Petteri Salmisen soittama kitarasoolo, jota on pidetty yhtenä Suomen jäljitellyimmistä. Soolo voidaan jakaa kahteen osaan. Ensimmäinen osa soitetaan melko matalalta hiljaisena. Soolon toinen osa on soitettu korkeammalta ja lujempaa. Vinyylisinglellä kappaleesta kuullaan versio, jossa sooloja on kaksi päällekkäin. Ensimmäisessä osassa päällekkäiset soolot kulkevat stemmoissa, toisessa osassa soolot ikään kuin ”kilpailevat” keskenään. Vielä kappaleen lopuksi tulee B-osan jälkimmäinen puolisko, minkä jälkeen tempo hidastuu, ja laulu päättyy E-molliin.


title: Syksyn sävel (kappale)

text: Juice Leskinen on kertonut, että hän oli kirjoittanut kitarasoolon alkupään nuotteina, mutta antanut loppuosasta Salmiselle ohjeen: ”Tuossa kohtaa pistät sitten hanikat auki. Nyt luukutat niin paljon kun huvittaa.”


title: Syksyn sävel (kappale)

text: Juice Leskisen sanoituksia tutkineen Lasse Halmeen mukaan ”Syksyn sävelessä” on voimakas jännite myönteisen rakkauden ja surumielisen menetyksen välillä. Laulu kertoo erosta ja ikävästä, mutta samalla myös uudesta ystävästä. Se on haikea, mutta myös lämmin ja odottaa tulevaisuudelta parempaa. Uutta rakastettua pyydetään elämään mukana ikävässä ja kaipauksessa: "Ole mulle vähän aikaa hän". Laulu on kuvaus ”ihmisen irrallisuudesta ja eksistentiaalisesta ahdistuksesta”.


title: Syksyn sävel (kappale)

text: Sanoissa on paljon loppusointuja, joiden paikat vaihtelevat. A-osissa rimmaavat keskenään säkeet yksi ja kaksi ("askelista – kuolemista"), kolmas ja kuudes ("hiljaa – viljaa") sekä neljäs ja viides ("aamuteelle – kuihtuneelle"). Kertosäkeistössä riimejä on vähemmän.


title: Syksyn sävel (kappale)

text: ”Syksyn sävel” äänitettiin Finnvoxin studiolla Helsingin Pitäjänmäessä vuonna 1975, ja Juice Leskisen tuotti sen itse. Hänen edellinen yhtyeensä Coitus Int oli juuri hajonnut, joten singleä varten soittajat koottiin erikseen ja se ilmestyi pelkästään Juice Leskisen nimellä. Leskisen mielestä äänitys oli ”aika huono” eikä se vastannut sitä kuvaa, joka hänellä oli Phil Spectorin äänitystavasta.


title: Syksyn sävel (kappale)

text: Singlellä ”Syksyn sävelen” soittivat seuraavat muusikot: ”Syksyn sävel” ilmestyi ensimmäisen kerran singlenä vuonna 1975, B-puolenaan ’’Vaimoni on Frankenstein”. Singlen kustansi Love Records.


title: Syksyn sävel (kappale)

text: Vuonna 1981 ”Syksyn sävel” julkaistiin Juice Leskinen Slamin esittämänä Tuuliajolla-kiertueen livealbumilla "Tuuliajolla (eli ballaadeja Saimaalta)". Lisäksi kappale on ilmestynyt lukuisilla kokoelmalevyillä. Sen ovat levyttäneet myös monet muut esittäjät, kuten Tapani Kansa. ”Syksyn sävel” on lisäksi julkaistu useissa koulujen musiikkikirjoissa. Juice Leskisen valittujen runojen kokoelmaan "Sanataiteilija kävi täällä" on otettu mukaan vain kaksi rock-tekstiä, ”Syksyn sävel” ja ”Viidestoista yö”, ja teoksen toimittaja Satu Koskimies on nimennyt ne ”suuriksi lauluiksi”.


title: Syksyn sävel (kappale)

text: Kun ”Syksyn sävel” julkaistiin singlenä, se ei aluksi menestynyt, ja sitä on jopa sanottu Juice Leskisen ensimmäiseksi flopiksi. Leskisen mielestä se oli ”huikea moka”. Kappale nousi Suomen virallisen singlelistan 18. sijalle helmikuussa 1976. Myöhemmin kappaleesta tuli kuitenkin hyvin suosittu. Vuonna 1995 ”Syksyn sävel” sijoittui Radiomafian top 500 -äänestyksessä 69. sijalle. Iskelmä-radion järjestämässä äänestyksessä kaikkien aikojen parhaasta iskelmästä se tuli 12. sijalle. Lasse Halmeen mukaan ”Syksyn sävel” on ”ehkä tunnetuin ja pidetyin Juice Leskisen lauluista”.


title: Syksyn sävel (kappale)

text: Juice Leskisen on itse arvellut kappaleen suosion tärkeimmäksi syyksi ”toivokärkimäistä” melodiaa, joka on ”helppo laulaa kapakassa hieman liikuttuneena”.


title: Baseball kesäolympialaisissa 2004

text: Vuoden 2004 baseballin olympiaturnaukseen osallistui 8 joukkuetta, jotka pelasivat yksinkertaisen alkusarjan. Neljä parasta selvisi mitaliotteluihin ja olympiakultaa voitti Kuuba.


title: Mike Henry

text: Mike Henry (s. 1965 Pontiac, Michigan) on yhdysvaltalainen käsikirjoittaja, tuottaja, koomikko ja ääninäyttelijä. Hänet tunnetaan parhaiten "Family Guy" -animaatiosarjan Cleveland Brownin, Herbertin ja Brucen ääninäyttelijänä. Henry ja "Family Guyn" luoja Seth MacFarlane perustivat yhdessä spin-off-sarjan "The Cleveland Show" vuonna 2009. Se keskittyy Cleveland Brownin elämään uuden perheensä kanssa.


title: Pommi 2

text: Pommi 2 (tai Pommi vol. 2) on Rähinä Recordsin 5. joulukuuta 2003 julkaisema mixtape, jolla esiintyy kyseisen hip hop -levy-yhtiön artisteja.


title: Pommi 2

text: Levyllä esiintyy myös epävirallisia kokoonpanoja:Iso H esiintyy ainoastaan levyn avausraidassa, koska hän piti taukoa musiikinteosta masennuksen ja burnoutin vuoksi. ”Syljen”-kappaleen pidennetty version julkaistiin myöhemmin singlenä "Elaksis Kivi" -albumilta. Jurassikin ”Minä ja maailma” löytyy myös "Suomihiphoppia Vol. 3" -kokoelmalta. ”Hei neidit 2” julkaistiin alun perin "Itsenäisyyspäivä"-albumilla. ”Pakko saada slut” julkaistiin uudelleenmasteroituna "Ota ne pois 2" -singlellä.


title: Tatra V 750

text: Tatra V 750 (tuotantomallinimeltään T76) oli tšekkoslovakialaisen Tatran valmistama maastoauton prototyyppi vuodelta 1937. Se oli Tatran ehdotus Tšekkoslovakian asevoimien uudeksi maastokelpoisemmaksi ajoneuvoksi. Tšekkoslovakian asevoimat kuitenkin torjui auton, ja sitä yritettiin myydä tämän jälkeen ulkomaille. Ranskalainen Lorraine-Dietrich lisenssivalmisti autoa nimellä Lorraine 75.


title: Tatra V 750

text: Tšekkoslovakian asevoimien henkilöautot pohjautuivat 1930-luvulla tavallisiin takavetoisiin siviiliautoihin, joiden varustelua oli muunneltu armeijan tarpeisiin sopiviksi. Vuosikymmenen puolivälin jälkeen huomattiin, että joukkojen kuljettaminen hankalissa maasto-olosuhteissa edellytti entistä maastokelpoisempaa ajoneuvokalustoa. Tähän tarkoitukseen alettiin etsiä sopivaa nelivetoista henkilöautoa. Käytännössä kahdella tšekkoslovakialaisella autonvalmistajalla, Tatralla ja Zbrojovka Brnolla, oli valmiudet kriteerit täyttävän ajoneuvon valmistamiseen.


title: Tatra V 750

text: Tatra esitteli V 750 -prototyypin vuoden 1937 alussa. Auton tuotantomallinimeksi tuli T76. Auto läpäisi Tšekkoslovakian asevoimien testit, mutta moottorin tehoa pidettiin riittämättömänä.


title: Tatra V 750

text: V 750:stä ei ole säilynyt täydellisiä teknisiä dokumentteja, mutta se pohjautui pitkälti T75-mallin rakenteeseen. Auton voimanlähteenä oli T75:n 1 689 -kuutioinen, 22-kilowattinen, ilmajäähdytteinen bokserimoottori. Etuakseli oli vetävä, mutta mahdolliset muut maastokelpoisuutta parantaneet muutokset eivät ole tiedossa. Auto oli oveton, avomallinen ja varustettu alas taitettavalla kangaskatolla.


title: Tatra V 750

text: Tšekkoslovakian asevoimien torjuttua auton Tatra suuntasi tavoitteet ulkomaille. Auto esiteltiin maaliskuussa 1937 Genevessä ja sitä tarjottiin Sveitsin asevoimille. Elokuussa se esiteltiin Kiinan puolustusministeriölle Nanjingissa. Syyskuussa oli vuorossa Perun asevoimien hankintakomitea. Marraskuussa Tatra haki Tšekkoslovakian puolustusministeriöltä lupaa tarjota autoa Tanskan ja Jugoslavian asevoimille. Samassa kuussa myytiin Tatran tytäryhtiö Austro-Tatran kautta heikommalla, 1 100 -kuutioisella moottorilla varustettu yksilö Itävallan puolustusministeriölle.


title: Tatra V 750

text: Romanian asevoimat tilasi Tatralta 51 nelivetoista komentoautoa vuonna 1937. Niiden toimittamisesta ei ole säilynyt tietoja, mutta pidetään todennäköisenä, että myös Romanian asevoimat vaati autoon parannuksia.


title: Tatra V 750

text: Toukokuussa 1937 Tatra oli pyytänyt puolustusministeriöltä lupaa myydä auton lisenssivalmistusoikeudet ranskalaiselle Lorraine-Dietrichille, jolla oli jo kokemusta T72- ja T28-mallien valmistuksesta. Lisenssisopimus allekirjoitettiin, ja auton tuotanto alkoi Ranskassa vuonna 1938 nimellä Lorraine 75. Auton kori oli rakenteeltaan vastaavanlainen kuin Tatran, mutta varustettu ovilla ja muotoiltu hieman eri tavalla. Auton omamassa oli 1 090 kg ja se kykeni kiipeämään 50 % mäkiä.


title: Kirkkahimmat 2000–2008

text: Kirkkahimmat 2000–2008 on Lauri Tähkä & Elonkerjuun ensimmäinen kokoelma-albumi, joka julkaistiin 28. lokakuuta 2008. CD:n lisäksi albumilla on DVD, joka sisältää yhtyeen live-konsertin vuoden 2008 Ruisrockista sekä dokumentin.


title: Kirkkahimmat 2000–2008

text: Albumi ylsi parhaimmillaan Suomen virallisen listan sijalle 1., yhdeksän viikkoa julkaisunsa jälkeen.


title: Lentopallo kesäolympialaisissa 2004

text: Vuoden 2004 olympiakisoihin kuului lentopalloturnaukset sekä miehille että naisille. Lisäksi molemmat pelasivat myös Beach volley kilpailut.


title: Lentopallo kesäolympialaisissa 2004

text: Pronssiottelu: Venäjä-Yhdysvallat 25-22, 27-25,25-16


title: Lentopallo kesäolympialaisissa 2004

text: Pronssiottelu: Kuuba-Brasilia 25-22, 25-22, 14-25, 25-17


title: Burl Ives

text: Burl Icle Ivanhoe Ives (14. kesäkuuta 1909 Hunt City, Illinois – 14. huhtikuuta 1995 Anacortes, Washington) oli yhdysvaltalainen näyttelijä, kirjailija ja folklaulaja.


title: Burl Ives

text:
Burl Ives aloitti laulajanuransa 1940-luvun alussa. Hän julkaisi uransa aikana noin 90 albumia, ja lukuisat hänet laulunsa sijoittuvat Yhdysvalloissa hittilistoilla. Hänen viimeinen albuminsa oli vuonna 1979 julkaistu "Live in Europe". Vuonna 1963 hän voitti parhaan kantrilevytyksen Grammy-palkinnon kappaleella "Funny Way of Laughin'".
Hänen elokuvadebyyttinsä oli "Villi ori Smoky" (Smoky, 1946), josta alkoi menestynyt elokuvaura. Hänen uransa tunnetuimpia elokuvia ovat muun muassa James Deanin tähdittämä "Eedenistä itään" (East of Eden, 1955), Paul Newmanin ja Elizabeth Taylorin tähdittämä "Kissa kuumalla katolla" (Cat on a Hot Tin Roof, 1958) sekä "Suuri maa" (The Big Country, 1958), jossa hänen vastanäyttelijöinään olivat muun muassa Gregory Peck, Jean Simmons ja Charlton Heston. Hänen viimeiseksi elokuvakseen jäi sheriffin rooli elokuvassa "Kuuma suhde" (Two Moon Junction, 1988). Hän voitti sekä parhaan miessivuosan Oscar-palkinnon että parhaan miessivuosan Golden Globen elokuvasta "Suuri maa".


title: Burl Ives

text: Tämän lisäksi hän näytteli runsaasti Broadwaylla, niistä huomattavampina "Big Daddyn" rooli Tennessee Williamsin näytelmässä "Kissa kuumalla katolla" (24. maaliskuuta 1955 – 17. marraskuuta 1956), jonka roolin hän teki myöhemmin myös elokuvassa. Sen lisäksi hän näytteli myös runsaasti televisiossa. Hän teki runsaasti radio-ohjelmia 1940- ja 1950-luvuilla. Hän kirjoitti useita kirjoja, mukaan lukien vuonna 1948 julkaistu omaelämäkerta.


title: Burl Ives

text: Burl Ives oli elämänsä aikana kaksi kertaa naimisissa, joista toinen avioliitto kesti hänen kuolemaansa saakka. Hänellä oli ensimmäisestä avioliitosta yksi lapsi ja toisesta avioliitosta kolme. Hän kuoli suusyövän aiheuttamiin komplikaatioihin 85-vuotiaana.


title: Mikko Ylikangas

text: Mikko Ylikangas (s. 1963) on filosofian tohtori ja tietokirjailija. Hän väitteli vuonna 2004 Helsingin yliopistossa tohtoriksi yleisestä historiasta tutkimusaiheenaan ”"Kaunokirjallisuuden poliittinen kontrolli Neuvosto-Karjalassa 1917–1940"”.


title: Mikko Ylikangas

text: Ylikangas on toiminut Suomen Akatemian ohjelmapäällikkönä, joka on koordinoinut muun muassa Akatemian ADDIKTIO -tutkimusohjelmaa.


title: Mikko Ylikangas

text: Ylikankaan teokselle "Unileipää, kuolonvettä, spiidiä. Huumeet Suomessa 1800–1950" myönnettiin vuonna 2010 sekä Vuoden tiedekirja -palkinto että Tiedonjulkistamisen valtionpalkinto.


title: Iván Bolado

text: Iván Bolado Palacios (s. 3. heinäkuuta 1989 Santander, Espanja) on päiväntasaajanguinealainen jalkapalloilija. Hän edustaa Espanjan Segunda Divisiónissa pelaavaa Cartagenaa ja on pelipaikaltaan hyökkääjä.


title: Iván Bolado

text: Bolado on kotikaupunkinsa Racing Santanderin kasvatti. Hän teki ensiesiintymisensä edustusjoukkueessa kaudella 2007–2008. Bolado onnistui kauden aikana maalinteossa kolmesti, joista yksi tuli viimeisellä sarjakierroksella tärkeässä ottelussa Osasunaa vastaan. Ottelu päättyi lopulta Osasunan 1–0-voittoon, joka takasi joukkueelle ensimmäistä kertaa historiassaan paikan europeleihin.


title: Iván Bolado

text: Elokuussa 2008 hänet lainattiin kauden kestävällä lainasopimuksella Elcheen, joka sisälsi option mahdollisesta paluusta tammikuun 2009 siirtoikkunassa mikäli Racing Santander näin haluaisi. Kesäkuussa 2009 Bolado palasi takaisin kasvattajaseuraansa, mutta vietti alkukauden sivussa polvivamman takia.


title: Iván Bolado

text: 29. maaliskuuta 2010 pelatussa vierasottelussa Athletic Bilbaota vastaan hän teki kaksi maalia.


title: Pedro León

text: Pedro León Sánchez Gil (s. 24. marraskuuta 1986 Mula, Murcian alue, Espanja) on espanjalainen jalkapalloilija, pelipaikaltaan oikea laitalinkki. Hän edustaa Espanjan Primera Divisiónissa pelaavaa Eibaria. Hän on pelannut urallaan myös Murciassa, Levantessa ja Valladolidissa.


title: Pedro León

text: Pedro León tunnetaan erityisesti taitavana pelaajana sekä hyvänä syöttelijänä.


title: Pedro León

text: León pelasi uransa alkuvaiheilla paikallisissa Muleñon ja Nueva Vanguardianin juniorijoukkueissa. Vuoden 2004 alussa hän siirtyi Real Murcian junioriakatemiaan. Seuraavan kauden 2004–2005 hän pelasi Murcian reservijoukkueessa. Ensiesiintymisensä edustusjoukkueessa hän teki 15. tammikuuta 2005 ottelussa Lleidaa vastaan. León pelasi loppukauden aikana kuusi ottelua ja teki niissä yhden maalin.


title: Pedro León

text: Seuraavien kahden kauden aikana hän kuului joukkueensa luottopelaajiin. Kausien aikana hän teki yhteensä yhdeksän maalia. Real Murcia nousi kaudeksi 2007–2008 maan pääsarjaan kolmen vuoden tauon jälkeen.


title: Pedro León

text: Tammikuussa 2007 huhuttiin Leónin siirrosta suurempiin seuroihin kuten Real Madridiin ja Chelseaan, jotka maksaisivat hänestä noin 3,4 miljoonan punnan siirtokorvauksen. Huhuista huolimatta hän siirtyi lopulta kesällä 2007 2,5 miljoonan punnan siirtokorvauksella Levanteen, kun sitä ennen hän oli hylännyt Real Murcian tarjoaman jatkosopimuksen. Kausi Levantessa ei kuitenkaan sujunut ongelmitta, kun hän ajautui riitaan joukkuetoveriensa kanssa. Hän pelasi kauden aikana 24 ottelua, joista 11 hän oli avauskokoonpanossa.


title: Pedro León

text: 1. syyskuuta 2008 León myytiin 300 000 euron siirtosummalla Real Valladolidiin. Hän nousi nopeasti hyvillä esityksillään joukkueen avauskokoonpanoon. Ensimmäisen maalinsa joukkueessa hän teki ottelussa Villarrealia vastaan.


title: Pedro León

text: Elokuussa 2009 León siirtyi viisivuotisella sopimuksella Getafeen. Hänestä maksettiin 4 miljoonan euron siirtokorvaus. Hän pelasi kauden aikana 35 ottelua, joissa syntyi kahdeksan maalia ja yhdeksän syöttöpistettä. Joukkue sijoittui sarjassa kuudenneksi ja pääsi näin karsimaan paikasta Eurooppa-liigaan seuraavaksi kaudeksi.


title: Pedro León

text: Erinomaisesti Getafessa esiintynyt León siirtyi heinäkuussa 2010 vain yhden kauden jälkeen naapurikunnan suurseuraan Real Madridiin, jonka kanssa hän teki kuusivuotisen sopimuksen. Hänestä maksettiin 10 miljoonan euron siirtokorvaus. Leónin peliaika jäi kuitenkin vähäiseksi José Mourinhon valmentamassa joukkueessa, ja hän pelasi ensimmäisellä kaudellaan vain kuudessa liigaottelussa.


title: Pedro León

text: Kaudeksi 2011–2012 hän palasi lainasopimuksella Getafeen.


title: Pedro León

text: León pelasi Espanjan alle 21-vuotiaiden maajoukkueessa vuosina 2007–2009. Hän kuului joukkueen kokoonpanoon vuoden 2009 EM-kilpailuissa, jossa hän teki maalin alkulohkon päätösottelussa Suomea vastaan.


title: Pedro León

text: Leónin vanhempi veli Luis León Sánchez on maantiepyöräilijä. León ei ole veljesten sukunimi, vaan toinen etunimi, jonka he ovat perineet isoisältään.


title: Canon EOS 7D

text: Canon EOS 7D on japanilaisyhtiö Canonin valmistama APS-C kennon digitaalinen järjestelmäkamera. Kamera julkaistiin syyskuussa 2009. Kamera on yhteensopiva EF- ja EF-S-objektiivien kanssa.


title: Canon EOS 7D

text: Kameralla on mahdollista ottaa myös Full HD -videokuvaa 1980x1080 pikselin resoluutiolla (24, 25 tai 30 kuvaa / sekunti).


title: Canon EOS 7D

text: Kamerassa on yhteensopivuus UDMA-muistikorttien kanssa.Kameran maksimikoko videotiedostoille on 4Gt ja kokonaiskesto ei voi olla yli 29min 59s (FAT32 järjestelmän rajoituksista johtuen)


title: Jääkiekon European Trophy

text: Jääkiekon European Trophy oli vuosina 2010–2013 pelattu Euroopan seurajoukkueille tarkoitettu turnaus. Sen perustivat Suomen, Ruotsin, Norjan, Saksan, Tšekin, Sveitsin ja Itävallan pääsarjojen seurat. Suomalaisjoukkueista turnaukseen olivat osallistuneet HIFK, Jokerit, JYP, KalPa, Kärpät, Tappara ja TPS. Kilpailun korvasi vuodesta 2014 lähtien Champions Hockey League.


title: Jääkiekon European Trophy

text: European Trophyyn osallistui ensimmäisenä vuotena 18 joukkuetta, jotka oli jaettu kahteen yhdeksän joukkueen lohkoon, Central Divisioniin ja Capital Divisioniin. Molemmista lohkoista kahdeksan parasta pääsi pudotuspeleihin. Turnaus pelattiin elo-syyskuussa ennen kansallisten sarjojen alkua. Ensimmäisen kauden lopputurnaus pelattiin Itävallan Salzburgissa. Vuonna 2011 turnaus laajennettiin 24 joukkueeseen. Tästä vuodesta lähtien joukkueet jaettiin Etelä-, Pohjois-, Itä- ja Länsilohkoihin ja pudotuspelit pelattiin joulukuussa. Vuonna 2012 European Trophy laajennettiin 32 joukkueeseen.


title: Juha Hemánus

text: Juha Hemánus on suomalainen teatteri- ja oopperaohjaaja sekä UX designer ja konsultti.


title: Juha Hemánus

text: Aiemmin myös valtiotieteitä opiskellut Hemánus on valmistunut ohjaajaksi Teatterikorkeakoulusta. Hän on ohjannut yli 40 produktiota näytelmiä, oopperoita, ulkoilmaesityksiä, visualisoituja ja dramatisoituja konsertteja, lyhytelokuvaa ja tv-oopperaa.


title: Juha Hemánus

text: Oopperaohjaajana Hemánus debytoi vuonna 1991 Helsinki Biennalessa Ligetin pienoisoopperoilla "Aventures" ja "Nouvelles Aventures" sekä Maxwell-Daviesin teoksella "Eight Songs for a Mad King". Suomen Kansallisoopperassa hän debytoi vuonna 1992 Stravinskyn oopperalla "Satakieli". Hemánus on ohjannut Helsingissä, Tampereella, Lahdessa, Turussa, Porissa, Oulussa, Savonlinnassa, Porvoossa sekä ulkomailla Tukholmassa, Lontoossa, Pariisissa, Wienissä, Los Angelesissa, Tulsassa, Malmössä ja Innsbruckissa.


title: Juha Hemánus

text: Hänen merkittävimpiä oopperaohjauksiaan ovat "Madama Butterfly" (1995) Malmössä, Wagnerin "Tannhäuser" (1996–98, 2006) ja Merikannon "Juha" (2002–03) Savonlinnan Oopperajuhlilla, Bachin "Johannes-passio" (2002), Musorgskin "Hovanštšina" (2002, 2004–05) ja Weberin "Paholaisen palkka-ampuja" (2008) Suomen Kansallisoopperassa Helsingissä, Mozartin "Taikahuilu" (2003) Lontoon Royal College of Musicissa ja Puccinin "Edgar" (2008) Wienin Opernwerkstatt-ryhmälle.


title: Juha Hemánus

text: Hemánuksen sovittamaa, visualisoimaa ja ohjaamaa näyttämöoratoriota "Le Martyre de St. Sébastien" (musiikki Claude Debussy, Gabriele D'Annunzion näytelmään) on esitetty Esa-Pekka Salosen johdolla Helsingissä, Tukholmassa, Lontoossa, Pariisissa ja Los Angelesissa vuosina 1995–1999. Ibsenin-Griegin "Peer Gyntia" esitti Los Angelesin filharmonikot Hemánuksen sovituksena niin ikään Esa-Pekka Salosen johdolla Los Angelesin Music Centerissä vuonna 1993.


title: Juha Hemánus

text: Tv-oopperaohjauksestaan "Angelika" (ensiesitys Yle TV1 6.12.1993, sävellys Jukka Linkola) Hemánus palkittiin Pariisin Opera Screen -kilpailussa (1993) ja Cannes’ssa MIDEM-musiikkimessuilla (1994). Weberin "Paholaisen palkka-ampuja" valmistui Hemánuksen ohjauksessa ensimmäisen kerran ensi-iltaan Nilsiän Opera Cava – festivaalilla vuonna 2006. "Juha"-oopperan taltioi ja esitti Yle TV1 ja se esitettiin myös Arte-kanavalla eri puolilla Eurooppaa vuonna 2002.


title: Juha Hemánus

text: Puheteatterissa Hemánuksen tärkeimpiin ohjauksiin kuuluvat Williamsin "Lasinen eläintarha" Lahden kaupunginteatterissa (1991), Siltasen "Kohtaaminen älykkään naisen kanssa" Helsingin Kaupunginteatterissa (1996), Vozhnesenskajan "Naisten Decamerone" Oulun kaupunginteatterissa (1998), Fossen "Lapsi" Turun kaupunginteatterissa (1998) sekä Otonkosken kirjoittama, Jeesuksen viimeisten päivien kärsimyshistoriaa kuvaava "Via Crucis" Helsingissä pääsiäisulkoilmaesityksenä (1998–2001).


title: Juha Hemánus

text: Hemánuksen yhdessa Leif Segerstamin kanssa Nokian "Connect to Art" -projektille luomat mobiilitaideteokset "Hi-ho!", "Violinito" ja "Scaling" ovat olleet esillä Shanghain Nykytaiteen museossa (2006), Singaporen taidemuseossa (2006) seka Baltimoren Nykytaiteen museossa Yhdysvalloissa (2007).


title: Juha Hemánus

text: Vuosina 2009-2011 Hemánus työskenteli "Nokia Research Centerin" päätutkijana Los Angelesissa Yhdysvalloissa.


title: Juha Hemánus

text: Vuonna 2014 Juha Hemánus ohjasi Lloyd Webberin ja Ricen rock-oopperan "Jesus Christ Superstar" Åbo Svenska Teaterille, vuonna 2015 sovittamansa Ibsenin-Griegin "Peer Gyntin" Lontoon Royal Festival Hallissa Esa-Pekka Salosen johtaman Philharmonia Orchestran kanssa.


title: Juha Hemánus

text: Hemánus on asunut vuodesta 2009 Yhdysvalloissa, ensin Kaliforniassa ja sitten Suur-Philadelphiassa. Hän työskentelee globaalisti.


title: Sagamihara

text: Sagamihara () on kaupunki Kanagawan prefektuurissa Japanissa. Se sijaitsee prefektuurin pohjoisosassa Tokion metropolin vastaisella rajalla ja on prefektuurin kolmanneksi suurin kaupunki Jokohaman ja Kawasakin jälkeen. Kaupungissa on 722 375 asukasta (2014) ja sen pinta-ala on 328,83 neliökilometriä. Sagamihara on valittu yhdeksi Japanin virallisista suurkaupungeista.


title: Sagamihara

text: Sagamihara on perustettu 20. marraskuuta 1954.


title: Sagamihara

text: Sagamihara jakautuu kolmeen suuralueeseen. Niistä asukasluvultaan suurin on Minami-ku, pinta-alaltaan vuorostaan Midori-ku. Kaupungin ydinalueen muodostaa Chūō-ku.


title: L-luokka (hävittäjä)

text: L-luokka oli Britannian Kuninkaallisen laivaston hävittäjäluokka, jotka muodostivat vuoden 1937 laivasto-ohjelman kahdeksan hävittäjää.


title: L-luokka (hävittäjä)

text: Tribal-luokan alukset olivat alkuvuodesta 1937 rakenteilla ja niiden jälkeen tilatut pienemmät J-luokan alukset, jotka olivat Kuninkaallisen laivaston vastine muissa maissa valmistettaville suurille hävittäjille. Huolimatta niiden selkeästä voimasta Keisarillisen Japanin laivaston Asashio-luokka, Saksan laivaston von Roeder -luokka sekä Yhdysvaltain laivaston neljätoista Gridley-luokan hävittäjää olivat jääneet vähemmälle huomiolle kuin Ranskan laivaston kaksi Mogador-luokan alusta. Kumpikin viimeksi mainituista oli aseistettu neljällä kaksiputkisella 5,5 tuuman tykillä sekä kymmenellä 21,7 tuuman torpedoputkella ja lisäksi alusten huippunopeus oli yli 39 solmua. Tribal-luokan alukset olivat vastaavasti aseistettu kahdeksalla 4,7 tuuman tykillä sekä neljällä torpedoputkella. Alusten huippunopeuden ollessa 36 solmua eli alukset olivat selkeästi heikompia. J-luokka oli 200 tonnia kevyempi ja se oli aseistettu ainoastaan kuudella 4,7 tuuman tykillä, mutta tätä kompensoimassa olivat kahdeksan torpedoputkea. Lisäksi keskusteltiin hävittäjien ja risteilijöiden pääaseiden käyttämisestä myös ilmatorjuntaan.


title: L-luokka (hävittäjä)

text: Puoleen luokan aluksista asennettiin 4,7 tuuman tornien paikalle kaksiputkiset ilmatorjunnan mahdollistavat nelituumaiset tykkitornit.


title: Reinaldo Rueda

text: Reinaldo Rueda (s. 3. helmikuuta 1957) on kolumbialainen jalkapallovalmentaja ja entinen amatöörijalkapalloilija. Elokuusta 2010 lähtien hän on toiminut Ecuadorin maajoukkueen päävalmentajana.


title: Reinaldo Rueda

text: Ennen valmennusuraansa Rueda opiskeli liikuntatieteitä valmistuen Kölnin yliopistosta Saksasta maisteriksi. Hän on toiminut sittemmin yliopisto-opettajana sekä koulututtajana Kolumbian valmennusakatemiassa. Hän on suorittanut myös UEFA:n ja FIFA:n valmentajatutkinnot.


title: Reinaldo Rueda

text: Ruedan oma pelaajaura rajoittuu amatööri- ja yliopistotasolle. Valmentajana hän on menestynyt Kolumbian nuorten maajoukkueiden peräsimessä. Hän johdatti Kolumbian alle 21-vuotiaat hopealle vuonna 2001 La Esperanza de Toulón'n turnauksessa Ranskassa. Alle 20-vuotiaiden maajoukkueen Rueda luotsasi MM-pronssille nuorten kisoissa 2003. Samana vuonna hän luotsasi alle 17-vuotiaat neljänneksi ikäluokan MM-kisoissa.


title: Reinaldo Rueda

text: Alkuvuodesta 2004 Rueda nousi Kolumbian A-maajoukkueen päävalmentajaksi ja johdatti joukkueensa Copa Américassa 2004 lohkovoittoon. Tie katkesi kuitenkin välierissä tappioon Argentiinalle ja pronssit karkasivat Uruguaylle 2–1. Seuraavana vuonna Rueda luotsasi Kolumbian välieriin CONCACAF Gold Cupissa. Hän jätti tehtävänsä Kolumbian maajoukkueessa, kun paikka MM-kisoissa 2006 jäi pisteen päähän.


title: Reinaldo Rueda

text: Tammikuussa 2007 Rueda siirtyi Hondurasin maajoukkueen päävalmentajaksi. Rueda aloitti urakkansa hienosti Gold Cupissa 2007, kun Honduras voitti lohkonsa jättäen taakseen mm. Meksikon. Tie katkesi kuitenkin puolivälierissä yllätystappioon Guadeloupelle. Kaksi vuotta myöhemmin Honduras taisteli tiensä Gold Cupin välieriin, joissa se hävisi Yhdysvalloille 2–0.


title: Reinaldo Rueda

text: Rueda jatkoi hyvää työtään myös näiden turnausten jälkeen ja johdatti Hondurasin MM-kisoihin 2010 toista kertaa maan historiassa. Ruedan johdolla joukkue haki maan historian ensimmäistä voittoa MM-kisoissa, mutta se jäi haaveeksi. Tappiot Espanjaa ja Chileä vastaan sysäsivät joukkueen lohkojumboksi. Ainoan pisteen se saalisti maalittomalla tasapelillä Sveitsiä vastaan päätöskierroksella.


title: Reinaldo Rueda

text: Heinäkuun lopulla 2010 Rueda jätti tehtävänsä Hondurasin maajoukkuevalmentajana. Pian tämän jälkeen hänestä tuli Ecuadorin maajoukkueen uusi päävalmentaja tavoitteenaan johdattaa maa MM-kisoihin 2014. Kesällä 2011 Ecuador pelasi Copa Américassa voittamatta yhtään ottelua ja putosi lohkovaiheessa. Ecuador varmisti paikkansa MM-lopputurnauksessa lokakuussa 2013.


title: Ricki Herbert

text: Ricki Herbert (s. 10. huhtikuuta 1961) on uusiseelantilainen jalkapallovalmentaja ja entinen puolustaja.


title: Ricki Herbert

text: Herbert aloitti pelaajauransa University Mount-Wellingtonin joukkueessa vuonna 1978. Hän pelasi sekä kotimaassaan että Australian sarjoissa 1980-luvulla voittaen Mount-Wellingtonin joukkueessa Uuden-Seelannin mestaruuden 1980 ja 1982. Vuonna 1984 hän siirtyi englantilaisseura Wolverhampton Wanderersiin. Joukkuetta valmensi tuolloin Sydney Olympicista tuttu Tommy Docherty. Menestys jäi kuitenkin vaatimattomaksi ja Wolves putosi liigasta 1985. Herbert itse jätti seuran maaliskuussa 1986 ja palasi Mount Wellingtoniin, jossa lopetti uransa vuonna 1989.


title: Ricki Herbert

text: Maajoukkuetasolla Herbert edusti Uuden-Seelannin maajoukkuetta 61 ottelussa. Hän oli mukana Uuden-Seelannin selviytyessä ensimmäiseen MM-lopputurnaukseensa 1982. Valmennusuransa Herbert aloitti Papakura Cityn joukkueessa 1990. Hän valmensi tämän jälkeen Papatoetoeta kunnes siirtyi Central Unitedin peräsimeen 1996. Hän johdatti seuran Uuden-Seelannin mestariksi 1999 sekä kahteen Chatham Cupin mestaruuteen 1997 ja 1998.


title: Ricki Herbert

text: Menestys kotimaassa nosti Herbertin Uuden-Seelannin olympiajoukkueen peräsimeen vuonna 1999. Vaikka paikka olympialaisissa 2000 jäikin haaveeksi, nousi Herbet maajoukkueen apuvalmentajaksi vuonna 2001. Kaksi vuotta myöhemmin hänestä tuli alle 17-vuotiaiden maajoukkueen päävalmentaja. Hän jatkoi työtään myös olympiajoukkueen parissa, mutta paikka olympialaisissa 2004 jäi myös haaveeksi.


title: Ricki Herbert

text: Helmikuussa 2005 Herbert nousi A-maajoukkueen päävalmentajaksi. Hän aloitti uransa räväkästi ja toukokuussa 2006 Uusi-Seelanti kaatoi Georgian 3–1 Saksassa pelatussa ottelussa, mikä oli Uuden-Seelannin ensimmäinen voitto Euroopassa. Vuonna 2007 Herbert valittiin Uuden-Seelannin vuoden valmentajaksi.


title: Ricki Herbert

text: Vuonna 2008 Herbert luotsasi Uuden-Seelannin OFC Nations Cupin mestariksi. Uusi-Seelanti selvisi näin mukaan FIFA Confederations Cupiin 2009, jossa sen ainoaksi pisteeksi jäi tasapeli Irakia vastaan. Historiaa Herbert teki luotsaamalla Uuden-Seelannin toista kertaa MM-kisoihin 2010. Lopputurnauspaikka ratkesi, kun Bahrain kaatui karsintafinaalissa.


title: Ricki Herbert

text: Maajoukkuevalmentamisen ohella Herbert on työskennellyt myös seurajoukkuevalmentajana. Joulukuussa 2006 hän aloitti New Zealand Knightsin päävalmentajana. Pesti jäi kuitenkin lyhyeksi ja maaliskuussa 2007 hän siirtyi Wellington Phoenixin päävalmentajaksi. Seura pelaa A-Leaguessa yhdessä australialaisseurojen kanssa.


title: Ricki Herbert

text: MM-lopputurnauksessa 2010 Herbertin luotsaama Uusi-Seelanti esiintyi edukseen. Heittopussiksi ennakoitu joukkue pelasi kaikki lohkonsa ottelut tasan, mutta putosi siitä huolimatta jatkosta pisteen erolla Slovakiaan. Sensaatiomaisin tulos oli 1–1-tasapeli Italiaa vastaan ja lopulta Uusi-Seelanti sijoittuikin lohkossaan heidän edelleen. Helmikuussa 2012 Herbert allekirjoitti vuoteen 2014 ulottuvan jatkosopimuksen Uuden-Seelannin jalkapalloliiton kanssa.


title: Ricki Herbert

text: Herbert jätti tehtävänsä Wellington Phoenixin päävalmentajana helmikuussa 2013 joukkueen juututtua A-Leaguen jumboksi. Uuden-Seelannin maajoukkueen valmentajana hän epäonnistui luotsaamaan maata MM-kisoihin 2014, kun Meksiko voitti ratkaisevan karsintaotteluparin yhteismaalein 4–2. Herbert erosi maajoukkuevalmentajan paikalta marraskuussa 2013.


title: SANAA

text: SANAA (Sejima and Nishizawa and Associates) on arkkitehtuuritoimisto Tokiossa. Sen ovat perustaneet vuonna 1995 Kazuyo Sejima ja Ryue Nishizawa. Sejima ja Nishizawa saivat vuonna 2010 Pritzker-palkinnon.SANAAn suunnittelutyö oli mukana Japanin paviljongissa näyttelyssä "City of Girls" vuonna 2000 Venitsian biennaalissa ja Garden Cafessa 7t. Kansainvälisessä Istanbulin biennaalissa, Istanbulissa. Heidän suunnittelutöitään on ollut esillä myös Zumtobel Staff-Lichtforum, Wienissä; Institut Valencia d'Art Modern, Valenciassa Espanjassa; Zeche Zollverein, Essenissä Saksassa; Gallery MA, Tokio, Japani; N-museum, Wakayama, Japani ja New Museum of Contemporary Artissa New Yorkissa. SANAA on saanut Golden Lion -palkinnon Metamorph-näyttelyn merkittävimpänä työnä 9. Venetsian biennaalen yhteydessä vuonna 2004 pidetyssä kansainvälisessä arkkitehtuurinäyttelyssä, 46. Mainichi Shinbun Arts Award (taidepalkinto-luokassa) 2005, ja Schock Prize visuaalisessa taiteessa 2005. Vuonna 2010 Sejima ja Nishizawa saivat arkkitehtuurin merkittävimmän palkinnon Pritzker-palkinnon.


title: Jorma Ahvenainen

text: Jorma Juhani Ahvenainen (s. 12. tammikuuta 1930 Helsinki) on suomalainen professori ja taloushistorian tutkija.


title: Jorma Ahvenainen

text: Ahvenaisen vanhemmat olivat kunnanlääkäri, lääketieteen lisensiaatti Aarne Johannes Ahvenainen ja Martta Irene Huhtiainen. Hän pääsi ylioppilaaksi 1952 Helsingin uudesta yhteiskoulusta ja valmistui filosofian kandidaatiksi 1957, lisensiaatiksi 1960 sekä väitteli tohtoriksi 1963 aiheenaan Liivinmaan keskiaikainen kauppa.


title: Jorma Ahvenainen

text: Ahvenainen toimi oppikoulun opettajana Lauttasaaressa, Kuopiossa, Valkeakoskella sekä oppikoulun lehtorina Rovaniemellä 1960–1966. Hän hoiti 1964-1966 historian apulaisprofessuuria Jyväskylän yliopiston historian laitoksella. Vuonna 1967 hänet nimitettiin historian lehtoriksi ja 1967 taloushistorian dosentiksi. Ahvenainen oli sitten 1971–1990 Jyväskylän yliopiston historian apulaisprofessori opetusalanaan taloushistoria. Viimeksi hän oli 1990–1995 Jyväskylän yliopiston yleisen historian professori ja humanistisen tiedekunnan dekaani. Ahvenainen jäi eläkkeelle 1995.


title: Jorma Ahvenainen

text: Ahvenainen on Suomalaisen Tiedeakatemian jäsen vuodesta 1984 ja Suomen Historiallisen Seuran tutkijajäsen.


title: Jorma Ahvenainen

text: Ahvenainen on myötävaikuttanut Elinkeinoelämän keskusarkiston perustamiseen Mikkeliin ja hän kuului sen johtokuntaan vuodesta 1980 alkaen.


title: Jorma Ahvenainen

text: Ahvenainen on kirjoittanut Enso Gutzeitin, Kymi Oy:n, Kankaan paperitehtaan, jyväskyläläisen Fredriksonin lakkitehtaan ja Kymiyhtiön englantilaisen tytäryhtiön "Star Paper Ltd":in yrityshistoriikit. Lisäksi hän on kirjoittanut Suomen sahateollisuuden historian ja Rovaniemen kaupungin historian. Ahvenainen on julkaissut myös tutkimuksia lennätinkaapeliverkon rakentamisesta ennen ensimmäistä maailmansotaa Itä-Aasiaan, Karibian alueelle ja Etelä-Amerikkaan.


title: Lu Leonard

text: Lu Leonard, syntyjään May Lou Price, (1. tammikuuta 1926 Long Beach, Kalifornia, Yhdysvallat – 14. toukokuuta 2004 Woodlands Hill, Los Angeles, Kalifornia) oli yhdysvaltalainen näyttelijä. Hän teki useita esiintymisiä elokuvissa ja tv-sarjoissa.


title: Lu Leonard

text: Leonardin ensimmäinen merkittävä esiintyminen oli vuoden 1956 elokuvassa Husbands Beware, jossa hän näytteli Larry Finen vaimoa Doraa. 1970- ja 1980-luvuilla hän esiintyi muun muassa sarjoissa Laverne & Shirley, Ystäväni avaruudesta ja Pulmuset. Eräs hänen tunnetuimmista rooleistaan oli rikossarjassa Koira haudattuna ("Jake and the Fatman"), jossa hän näytteli William Conradin hahmon, J.L. McCaben, sihteeriä Gertrudea.


title: Vetyjodidi

text: Vetyjodidi (HI) on jodin ja vedyn muodostama epäorgaaninen molekyyliyhdiste. Yhdisteen vesiliuos on voimakkaasti hapan ja liuosta kutsutaan usein jodivetyhapoksi. Vetyjodidia käytetään kemikaalien valmistuksessa ja pelkistimenä.


title: Vetyjodidi

text: Huoneenlämpötilassa vetyjodidi on kellertävä tai väritön kaasu ja sillä on pistävä haju. Väkevät liuokset muodostavat kosteassa ilmassa höyryjä. Yhdiste liukenee hyvin veteen ja 10 °C:n lämpötilassa litra vettä liuottaa noin 15 moolia vetyjodidikaasua. Veden kanssa aine muodostaa erilaisia hydraatteja, joiden koostumus vaihtelee. Vetyjodidi muodostaa atseotrooppisen seoksen veden kanssa. Seoksen vetyjodidipitoisuus on 57 % ja se kiehuu 126,7 °C:n lämpötilassa.


title: Vetyjodidi

text:
Vetyjodidin vesiliuos on erittäin vahva happo ja yhdiste protolysoituu lähes täydellisesti muodostaen jodidi- ja oksoniumioneita.
HI + HO → I + HO


title: Vetyjodidi

text: Vetyjodidin laimeat vesiliuokset ovat varsin pysyviä, mutta hapen läsnä ollessa yhdiste hajoaa vedeksi ja vapaaksi jodiksi, minkä vuoksi liuos muuttuu ruskeaksi.


title: Vetyjodidi

text: Vetyjodidi on vahvempi pelkistin kuin muut vedyn halogeeniyhdisteet ja tämän vuoksi voimakkaat hapettimet, kuten kloori, bromi tai typpihappo hapettavat vetyjodidin alkuainejodiksi.


title: Vetyjodidi

text: Vetyjodidia voidaan valmistaa usealla tavalla teollisesti. Tavallisemmin yhdistettä tuotetaan jodin ja hydratsiinin välisellä reaktiolla.


title: Vetyjodidi

text: Mikäli vetyjodidin on oltava erityisen puhdasta valmistetaan sitä jodista ja vetykaasusta. Höyrystetty jodi ja vety johdetaan 500 °C:n lämpötilassa rakenteeltaan sienimäisen platinakatalyytin läpi, jolloin lähtöaineet reagoivat ja syntyy vetyjodidia.


title: Vetyjodidi

text: Vetyjodidia on mahdollista valmistaa myös jodin ja vetysulfidikaasun välisellä reaktiolla, johtamalla fosforitrijodidia veteen tai fosforista, jodista ja vedestä.


title: Vetyjodidi

text:
Vetyjodidia käytetään kemianteollisuudessa pelkistimenä ja valmistettaessa jodidisuoloja.
Vetyjodidi reagoi eetterien kanssa muodostaen jodialkaaneja ja alkoholeja. Myös alkoholit kykenevät reagoimaan vetyjodidin kanssa, jolloin tuotteina muodostuu niin ikään jodialkaaneja. Vetyjodidi on happamin vedyn halogeeniyhdisteistä ja jodidi-ioni on tällöin niistä paras nukleofiili. Siksi vetyjodidi reagoi helpommin kuin esimerkiksi vetybromidi.


title: Kaksoiselämää

text: Kaksoiselämää voi tarkoittaa seuraavia asioita:


title: Peilikuva

text: Peilikuva () on Danielle Steelin kirjoittama vuonna 1998 ilmestynyt romaani. Teoksen suomennos julkaistiin 2000.


title: Peilikuva

text: Kirjan päähenkilöt ovat kaksoissisaret Victoria ja Olivia. Sisarukset ovat ulkonäöltään ja luonteeltansa toistensa peilikuvia Olivian ollessa tyyni ja seesteinen vilkkaan ja seikkailunhaluisen Victorian rinnalla. Victoria tapaa kutsuilla paikallisen naistennaurattajan ja päätyy Olivian varoitteluista huolimatta naistennaurattajalle raskaaksi. Raskaus päättyy keskenmenoon.


title: Peilikuva

text: Kaksosten isä raivostuu Victorian aviottomasta raskaudesta ja pakottaa tämän naimisiin lakimiehensä kanssa. Victorian avioliitto on onneton lakimiehen ja Victorian erilaisten luonteiden vuoksi. Kun ensimmäinen maailmansota syttyy, kaksoset vaihtavat paikkaa Olivian astuessa Victorian tilalle ja ottaen näin sisarensa miehen miehekseen. Victoria lähtee eurooppaan laivalla, jonka saksalaiset torpedoivat matkalla, ja Victoria on lähellä hukkua. Tapauksen johdosta Victoriasta tulee väliaikainen kuuluisuus. Victoria päätyy Punaiselle ristille auttamaan ensimmäisessä maailmansodassa haavoittuneita. Auttaessaan haavoittuneita Victoria tapaa komean miehen, jonka kanssa menee naimisiin ja saa lapsen. Myöhemmin Victoria haavoittuu vakavasti ja Olivia lähtee vuorostaan yhdysvalloista auttamaan siskoaan. Sisarukset ehtivät tavata lyhyesti ennen Victorian kuolemaa ja lakimiehelle kaksoistytöt synnyttänyt Olvia saa mennä virallisesti naimisiin lakimiehen kanssa.


title: Taišet

text: Taišet () on kaupunki Irkutskin alueella Venäjällä. Se sijaitsee Birjusa-joen varrella 670 kilometriä Irkutskista luoteeseen. Kaupunki on Taišetin piirin keskus. Sen kautta kulkee Novosibirskin ja Irkutskin välinen valtatie M53 sekä Siperian rata, josta haarautuu Baikalin–Amurin rautatie ja Abakaniin johtava rata. Asukkaita on 36 500 henkeä (vuonna 2009).


title: Taišet

text: Paikkakunta on syntynyt vuonna 1897. Rautatien, maantien ja jokiyhteyden ansiosta siitä kehittyi huomattava kauppapaikka ja hallinnollinen keskus. Vuonna 1938 Taišetista tuli kaupunki. Siellä on rakennustarvike-, elintarvike ja metsäteollisuutta.


title: Svirsk

text: Svirsk () on kaupunki Irkutskin alueen Tšeremhovon piirissä Venäjällä. Se sijaitsee Angara-joen rannalla 150 kilometriä Irkutskista luoteeseen. Kaupungissa on jokisatama. Asukkaita on 14 300 henkeä (vuonna 2009).


title: Svirsk

text: Kaupunki on perustettu vuonna 1949. Siellä on kone- ja laiteteollisuutta.


title: Adyar

text: Adyar () on Intian rannikkokaupungin Chennain kaupunginosa. Kaupunginosassa sijaitsee muun muassa Teosofisen seuran kansainvälinen päämaja.


title: Adyar

text: Chennaissa on suuret tuloerot. Kaupunginosan eteläosa on vaurasta samalla kun pohjoisosa on köyhä ja ylikansoitettu.


title: Watton-at-Stone

text: Watton-at-Stone on kylä Hertfordshiren kreivikunnassa Isossa-Britanniassa. Vuonna 2001 kylässä oli 2 272 asukasta.


title: Sljudjanka

text: Sljudjanka () on kaupunki Irkutskin alueella Venäjällä. Se sijaitsee Baikaljärven etelärannalla 127 kilometriä Irkutskista etelään. Kaupunki on Sljudjankan piirin keskus. Sen kautta kulkee Irkutskin ja Ulan-Uden välinen valtatie sekä Siperian rautatie. Paikkakunnalla on kaksi asemaa; toiselta haarautuu historiallinen Baikalin rantaan louhittu sivurata Baikalin taajamaan. Asukkaita on 19 000 henkeä (vuonna 2009).


title: Sljudjanka

text: Kaupunki on perustettu vuonna 1936. Siellä toimii rautatieliikenteen yrityksiä sekä kaivos- ja rakennustarviketeollisuutta.


title: Šelehov

text: Šelehov () on kaupunki Irkutskin alueella Venäjällä. Se sijaitsee Siperian radan varrella 20 kilometriä Irkutskista lounaaseen. Asukkaita on 49 600 henkeä (vuonna 2009).


title: Šelehov

text: Paikkakunta on syntynyt alumiinitehtaan yhteyteen. Nimensä se on saanut venäläisasutuksia Amerikkaan perustaneen kauppias Grigori Šelihovin mukaan. Vuonna 1962 siitä tuli kaupunki. Nykyään Šelehovissa on metalli- ja rakennustarviketeollisuutta.


title: Maria Lähteenmäki

text: Maria Terttu Lähteenmäki (o.s. "Kustula", s. 9. kesäkuuta 1957 Sodankylä) on arktisten alueiden ja Suomen historian professori Itä-Suomen yliopistossa. Hän on myös Pohjoismaiden historian dosentti Helsingin yliopistossa.


title: Maria Lähteenmäki

text: Vuonna 2003 Lähteenmäki toimi Suomen historian ja vuonna 2007 Euroopan historian määräaikaisena professorina Helsingin yliopistossa. Vuosina 2009–2010 hän oli Suomen historian professori ja vuodesta 2010 Jutikkala-professori Itä-Suomen yliopistossa.


title: Maria Lähteenmäki

text: Lähteenmäki on tuottanut useita tieteellisiä monografioita, oppikirjoja, tietokirjoja ja kirjoittanut suuren joukon artikkeleita.


title: Maria Lähteenmäki

text: Lähteenmäki kirjoitti ylioppilaaksi Sodankylän lukiosta (1977) ja opiskeli Helsingin yliopistossa pääaineenaan Suomen historia. Lähteenmäki valmistui filosofian kandidaatiksi vuonna 1984 ja lisensiaatiksi vuonna 1990. Tohtoriksi hän väitteli vuonna 1995 naishistoriasta ("Mahdollisuuksien aika. Työläisnaiset ja yhteiskunnan muutos 1910–30-luvun Suomessa", SKS) ja sai dosentuurin 1999. Hän työskenteli Helsingin yliopiston Historian laitoksella assistenttina, yliassistenttina ja vt. professorina 1991–2001 sekä Suomen Akatemian akatemiatutkijana 2002–2009. Lähteenmäki valittiin Suomalaisen Tiedeakatemian ensimmäiseen Jutikkala-tutkijan virkaan 2008.


title: Maria Lähteenmäki

text: Tutkimuksissaan Lähteenmäki on erikoistunut ylikansallisten alueiden (Lappi, Karjala, Pohjoiskalotti, Barentsin alue, Pohjois-Eurooppa), 1800- ja 1900-lukujen yhteiskuntahistorian, naishistorian ja sodan sosiaalihistorian tutkimukseen. Tutkimuksellaan "Jänkäjääkäreitä ja parakkipiikoja. Lappilaisten sotakokemuksia 1939–45" (SKS 1999) Lähteenmäki viitoitti sodan sosiaalihistoriallisen tutkimuskentän Suomessa kuvaamalla rivisotilaita ja kotirintaman arkea. Teoksellaan Lähteenmäki sai vuonna 2000 Väinö Tannerin Säätiön tunnustuspalkinnon.


title: Maria Lähteenmäki

text: Vuonna 2005 Lähteenmäki sai presidentti Urho Kekkosen 70-vuotisjuhlasäätiön palkinnon muun muassa tutkimuksestaan "Kalotin kansaa: Rajankäynnit ja vuorovaikutus Pohjoiskalotilla 1808–1889" (SKS 2004). Tutkimus avasi pohjoisia valtiollisia rajoja ja analysoi ylirajaisia kulttuurisia, sosiaalisia ja taloudellisia suhteita ja vuorovaikutteisuutta. Teos on käännetty myös englanniksi, "The Peoples of Lapland. Boundary Demarcations and Interaction in the North Calotte from 1808 to 1889". Se on julkaistu Suomalaisen Tiedeakatemian julkaisusarjassa (2006).


title: Maria Lähteenmäki

text: Lähteenmäen monografia "Maailmojen rajalla. Kannaksen rajamaa ja poliittiset murtumat 1911–1944" (SKS 2009) käsittelee Suomen ja Venäjän/Neuvostoliiton herkkää rajaseutua Terijoen alueen historiasta käsin. Lähteenmäki on saanut aikaan laajaa keskustelua ja tunnekuohua rohkeilla tulkinnoillaan. Lapin sota-aikaa käsittelevässä tutkimuksessaan Lähteenmäki esimerkiksi sanoo näkemyksenään, että suomalainen sotilasjohto luovutti Lapin piittaamattoman kevyesti saksalaisten sotatoimialueeksi jättäen siviilit paikoilleen vaarallisille raja-alueille. Terijoki-tutkimuksensa pohjalta Lähteenmäki kirjoittaa yksipuolisen, lapsuudenmuistoihin perustuvan Karjala-muistelun johtaneen vinoutuneeseen ja yksipuoliseen kuvaan Karjalasta. Lähteenmäki on korostanut eri yhteyksissä, että Suomea on rakennettu juuri rajoilta käsin ja siksi rajaseutujen tavallisten ihmisten historian tutkimus on kansallisten historiantulkintojen kannalta tärkeää eliittien ja keskusten tutkimuksen rinnalla.


title: Maria Lähteenmäki

text: Lähteenmäen tutkimus "Väinö Voionmaa, puolue- ja geopoliitikko" (SKS 2014) pohtii Voionmaan roolia Suomen ja Neuvostoliiton 1918, 1920 ja 1940 käymissä rajanvedoissa. Voionmaan rooli näyttää olevan huomattavasti paljon merkittävämpi mm. Petsamon liittämisessä Suomeen kuin aiemmin on ymmärretty. Lähteenmäki myös kirjoittaa, että Voionmaa oli ensimmäinen, joka ymmärsi Suomen tulevaisuuden olevan pohjoisessa ja että Suomi oli de facto pohjoinen maa. Lähteenmäki myös arvioi ja esittelee Väinö Tannerin ja Voionmaan suhteiden kriisiytymistä ja Sdp:n sisäistä taistelua. Lähteenmäki arvioi työssään myös toistaiseksi vaiettua poliitikon vanhenemisen kivuliasta prosessia.


title: Kuusijäärät

text: Kuusijäärät ("Tetropium") ovat tuholaisia, jotka iskeytyvät täysikasvuisiin, sienitautien heikentämiin kuusiin. Tuholaisen vaikutuksesta kuori irtoilee ja lopulta koko puu kuolee pystyyn. Kuusijäärät heikentävät puuaineksen teknistä laatua ja ovat liikkeellä kesäaikaan.


title: Kuusijäärät

text: Kuusijäärät ovat 10–18 millimetriä pitkiä hyönteisiä. Ne aloittavat usein iäkkäiden, harsuuntuneiden tai heikkokuntoisten kuusien kuivattamisen. Kuusijäärä voi olla primäärinen tuhonaiheuttaja, eli se pystyy iskemään terveeseen puuhun, ja on isojen kuusipuiden riesa. Sen kanta on lisääntynyt viime aikoina.


title: Sulomai

text: Sulomai () on maaseututaajama Krasnojarskin aluepiirin Evenkian piirissä Venäjällä. Se sijaitsee Podkamennaja Tunguska -joen varrella Baikitin kyläryhmässä. Asukkaita on 194 henkeä (vuonna 2009), joista 85 % on kettejä.


title: Sulomai

text: Taajaman elinkeinoja ovat metsästys, kalastus, kotieläinten kasvatus ja metsätyöt. Palveluihin kuuluu lastentarha, koulu, ensiapupiste ja posti. Baikitin ja Sulomain välillä on viikoittainen lentoyhteys.


title: Melonta kesäolympialaisissa 2004

text: Melonnassa ratkaistiin olympiamitalit 2004 kaikkiaan 16 lajissa, joista 12 radalla ja neljä koskessa.


title: Emery–Dreifussin lihasrappeuma

text: Emery–Dreifussin lihasrappeuma () on hermostosta riippumaton lihasrappeuma. Oireyhtymän kuvasivat lääkärit Alan Eglin H. Emery (1928–) and Fritz E. Dreifuss (1926–1997) vuonna 1961. Lihasrappeumaan kuuluu myös sydänlihaksen rappeutuminen. Emery–Dreifussin lihasrappeuma voi periytyä vallitsevasti tai peittyvästi. Perimäaineen mutaatio sijaitsee X-kromosomin pitkässä varressa (Xq28).


title: Kiinteistösijoitusyhtiö

text: Kiinteistösijoitusyhtiö on yhtiö, joka ostaa kiinteistön ja vuokraa sitä asiakkaille. Lisäksi kiinteistösijoitusyhtiö ylläpitää ja kehittää kiinteistöä, jolloin se pysyy elinvoimaisena ja tuottaa myös jatkossa.


title: Kiinteistösijoitusyhtiö

text: Suomessa toimivia kiinteistösijoitusyhtiöitä ovat esimerkiksi:


title: Peter Magnusson

text: Peter Magnusson (s. 16. heinäkuuta 1984) on ruotsalainen jalkapalloilija. Hän on pelipaikaltaan puolustaja. Magnusson edustaa kaudella 2010 Helsingin Jalkapalloklubia.


title: Peter Magnusson

text: Ruotsin pääsarjassa pelaava Djurgårdens IF hankki kesällä 2008 Magnussonin riveihinsä kahden ja puolen vuoden sopimuksella. Sitä ennen hän pelasi alemmilla sarjatasoilla muun muassa Spårvägenissa ja Vasalunds IF:ssä. Magnusson pelasi kausina 2008 ja 2009 yhteensä 24 ottelua Allsvenskanissa. Helmikuussa 2010 Magnusson ja Djurgården purkivat sopimuksen, ja maaliskuussa hän siirtyi Helsingin Jalkapalloklubiin yksivuotisella sopimuksella.


title: Sastamalan vaakuna

text: Sastamalan vaakuna on Sastamalan kaupungin tunnus. Vaakunan on alun perin hyväksynyt vuonna 1973 lakkautetulle Karkun kunnalle Karkun kunnanvaltuusto 26. marraskuuta 1962, ja sisäasiainministeriö vahvisti sen käyttöön 12. helmikuuta 1963. Vaakunan aihe on viittaus pitäjän 1300-luvulta peräisin olevaan Sastamalan Pyhän Marian kirkkoon.


title: Sastamalan vaakuna

text: Vaakunan selitys on ”sinisessä kentässä kultainen, ulkoreunaltaan ristikoroinen vihkiristi”, ja sen on suunnitellut Lauri Ahlgrén. Kun Sastamalan kaupunki perustettiin 1. tammikuuta 2009, syntyneelle kaupungille valittiin vaakunaksi liitoksessa mukana olleeseen Vammalaan aiemmin liitetyn Karkun entinen vaakuna.


title: Profilen

text: Profilen (oik. Richard Wrede) on ruotsalainen rap-artisti. Hän julkaisi muutamia singlejä 2000-luvun alkupuolella, sekä teki yhteistyötä muun muassa DJ Sleepyn, Petterin ja Eye N' I:n kanssa. Hän on vieraillut Pst/Qn "Natt klockan tolv på dagen" -albumilla kappaleella "Storfräsare". Suomessa hänet tunnetaan parhaiten vierailusta Kapasiteettiyksikön "Klassikko" -albumin kappaleella "Näyttää hyvältä", jolla vieraili myös Eye N' I. Profilen on julkaissut muun muassa kappaleet "Ghettoängel", "Aldrig" sekä "2003".


title: Profilen

text: Profilen on Melinda Wreden veli sekä Curt Jalmon poika.


title: Jaalan elämää

text: Jaalan elämää on rap-artisti Aren ensimmäinen studioalbumi. Se julkaistiin 5. toukokuuta 2010 Skill Street Entertainmentin kautta.


title: Jamo

text: Jamo on tanskalainen kaiutinmerkki, joka on perustettu vuonna 1968. Yrityksen perusti kaiutinsuunnittelija Preben Jacobsen sekä hänen lankonsa, kauppias Julius Mortensen. Yritys sai nimensä kummankin miehen kahdesta ensimmäisestä sukunimen kirjaimesta.


title: Jamo

text: Jamon ensimmäinen tehdas valmistui Glyngøreen vuonna 1970. Vuonna 1994 Jamosta tuli Euroopan suurin kaiutinvalmistaja, ja vuonna 1998 yrityksen juhliessa 30-vuotista taivaltaan maailmassa oli myyty yli 11,5 miljoonaa Jamo-kaiutinta 80 maassa. Vuonna 2005 yhdysvaltalainen Klipsch Audio Technologies osti Jamon, ja näin yrityksestä tuli osa Klipsch Group Company Inc:tä.


title: Ostlegionen

text: Ostlegionen oli muista neuvostokansalaisista kuin venäläisistä syksyllä 1941 muodostettu yksikkö Wehrmachtissa toisen maailmansodan aikana. Valloitettujen alueiden väestöä ei ollut alun perin tarkoitus hyödyntää sotilaallisesti mutta etenemisen pysähdyttyä Saksan johto myöntyi rajallisessa määrin "itälegioonien" perustamiseen. Itälegioonat olivat kenraali Ernst-August Köstringin alaisuudessa, ja yhdessä vuonna 1944 perustetun Venäjän vapautusarmeijan kanssa ne muodostivat viisi prosenttia Wehrmachtin miesvoimasta.


title: Ostlegionen

text: Siihen kuuluneet olivat sotavankeja ja osin myös yliloikkareita tai vapaaehtoisia vallatuilta itäisiltä alueilta. Sotavankeja ei varsinaisesti pakotettu liittymään legiooniin. Merkittävänä motiivina on ollut sotavankileirien surkeat olo, sillä leirien vangeista kuoli 50–80 prosenttia.


title: Ostlegionen

text: Siihen kuului 98 pataljoonaa, joista 80 palveli itärintamalla ja Balkanilla. Myöhemmin, vuonna 1943, niistä 12 siirrettiin Ranskaan ja Italiaan. Arviot legioonien vahvuudesta vaihtelevat 40 000–100 000.


title: 5 miljoonaa muuta

text: "5 miljoonaa muuta"' on rap-artisti Mikael Gabrielin esikoisalbumi. Albumi julkaistiin helmikuussa 2009 Helsinki Freedom Recordsin kautta.


title: Kyösti Oikarinen

text: Kyösti Sakari Oikarinen (s. 16. toukokuuta 1953 Muhos) on suomalainen hammaslääkäri, keskustalainen poliitikko ja Oulun yliopiston hammaslääketieteen professori. Oikarinen on ollut elokuusta 2017 Oulun kaupunginhallituksen puheenjohtaja.


title: Kyösti Oikarinen

text:
Oikarisen professuurin alaksi on täsmennetty suu- ja leukakirurgia. Hän on toiminut myös Oulun yliopistollisen sairaalan ylihammaslääkärinä. Koulutukseltaan Oikarinen on hammaslääketieteen tohtori (1987), Dr. med. dent. (1988) sekä suukirurgian erikoishammaslääkäri. Hän oli vuosina 1996–2000 Pohjoismaiden suu- ja leukakirurgiyhdistyksen presidentti. Oikarinen nimitettiin Oulun yliopiston lääketieteellisen tiedekunnan dekaaniksi kaudelle 2014-2017.
Myös Oikarisen veli Aarne Oikarinen (s. 1949), lääketieteen tohtori, toimi Oulun yliopiston professorina ja Oulun yliopistollisen sairaalan ylilääkärinä.


title: Kyösti Oikarinen

text: Oikarinen oli vuosina 2005-2012 jäsenenä Oulun kaupunginvaltuustossa, jonka puheenjohtajana hän toimi vuosina 2007–2008. Valtuustoon hänet valittiin uudelleen 2017. Oikarinen on toiminut myös Pohjois-Pohjanmaan maakuntahallituksen puheenjohtajana vuodesta 2009 ja hän oli vuodesta 2010 Oulun ja lähikuntien yhdistymishallituksen puheenjohtaja. Oikarinen on ollut ehdokkaana vuosien 2003, 2007 ja 2011 eduskuntavaaleissa.


title: Charles Marquis Warren

text: Charles Marquis Warren (16. joulukuuta 1912 Baltimore, Maryland, Yhdysvallat – 11. elokuuta 1990) oli amerikkalainen elokuva- ja televisiokäsikirjoittaja, tuottaja ja ohjaaja. Hän ohjasi erityisesti lännenelokuvia. Hänen uransa kohokohtia ovat televisiosarjat "Gunsmoke", "Virginialainen" ja "Lännen tie". Elokuvaan "Charro!" (1969) hän teki käsikirjoituksen, ja hän myös tuotti ja ohjasi sen.


title: You Got Served

text: You Got Served on Chris Stokesin ohjaama yhdysvaltalainen tanssielokuva vuodelta 2004. Elokuva kertoo tanssijoista, jotka osallistuvat street dance -kilpailuun. Sen pituus on 95 minuuttia.


title: You Got Served

text: Elokuvan soundtrackilla "You Got Served Soundtrack" on lähinnä B2K:n musiikkia, mutta Marques Houstonin ja muiden.


title: Mikko Laaksonen (jääkiekkoilija)

text:
Mikko Laaksonen (s. 8. heinäkuuta 1967 Forssa) on suomalainen entinen jääkiekkoilija, joka pelasi keskushyökkääjänä. Rightin puolelta pelannut Laaksonen on jääkiekon I-divisioonan/Mestiksen kaikkien aikojen kolmanneksi paras pistemies. Hänen edellään ovat vain Mika Helkearo ja Håkan Hjerpe. Laaksonen teki I-divisioonassa yhteensä 365 ottelussa tehot 250+294=544 ja keräsi 382 jäähyminuuttia. Kaikkien aikojen maalipörssissä Laaksonen on seitsemäs ja syöttöpörssissä neljäs. Laaksonen pelasi urallaan myös 142 ottelua jääkiekon SM-liigassa tehoin 24+33=57. Jäähyminuutteja tuli 32.
Laaksonen on Forssan Palloseuran kasvatti. Hän pelasi joukkueessa vuodet 1983–1986 I-divisioonaa. Alle 20-vuotiaiden MM-kilpailuissa vuonna 1986 pelannut Laaksonen siirtyi puolustaja Timo Kulosen kanssa kaudeksi 1986–1987 Kalevan Palloon. Laaksonen pelasi Kuopiossa kaksi kautta. Hän esiintyi alle 20-vuotiaiden MM-kilpailuissa myös vuonna 1987 ja voitti nuorten maailmanmestaruuden.


title: Mikko Laaksonen (jääkiekkoilija)

text: Kaudeksi 1988–1989 Laaksonen palasi FoPSiin ja voitti I-divisioonan runkosarjan piste- ja maalipörssin todella kovin tehoin 59+44=103. Hänen kanssaan samassa ketjussa pelasi I-divisioonan/Mestiksen kaikkien aikojen paras pistemies Mika Helkearo. Laaksonen siirtyi kaudeksi 1989–1990 Tapparaan ja pelasi hyvän kauden SM-liigassa tehden 44 ottelussa tehot 14+20=34. Hän voitti kauden päätteeksi myös SM-pronssia, mutta oli hieman eri linjoilla Tapparan valmentajien kanssa ja pelasi taas kauden 1990–1991 I-divisioonaa FoPSissa. Seuraavat neljä kautta Laaksonen pelasi Kouvolan KooKoossa.


title: Mikko Laaksonen (jääkiekkoilija)

text: Laaksonen palasi kaudeksi 1995–1996 SM-liigaan ja siirtyi TuToon. Hän jätti seuran 15 ottelun jälkeen ja pelasi loppukauden ranskalaisessa Brûleurs de Loups de Grenoblessa. Vuodet 1996–1998 Laaksonen pelasi Saksan alasarjoissa ja kaudeksi 1998–1999 hän palasi KooKooseen pelaamaan jääkiekon II-divisioonaa. Hän lopetti uransa keväällä 1999.


title: Mikko Laaksonen (jääkiekkoilija)

text: Laaksosen pikkuveli on olympiamitalisti ja NHL:ssäkin pelannut Antti Laaksonen. Vanhempi pikkuveli Olli Laaksonen on entinen I-divisioonassa pelannut puolustaja.


title: Housusirkut

text: Housusirkut ("Pselliophorus") on sirkkulien heimoon kuuluva varpuslintusuku. Housusirkkujen sukuun kuuluu BirdLifen mukaan kaksi lajia.


title: Inkasirkut

text: Inkasirkut ("Incaspiza") on tangarojen heimoon kuuluva varpuslintusuku. Inkasirkkujen sukuun kuuluu BirdLifen mukaan viisi lajia.


title: Ohjaaja Niskasen puheilla

text: Ohjaaja Niskasen puheilla on Joni Skiftesvikin Suomen Yleisradion Radioteatterille kirjoittama kuunnelma, jonka ensilähetys oli 29. maaliskuuta 2010. Ohjaajana oli Kari Paljakka, äänisuunnittelijana Hanna-Helena Kinnunen, tuotantojärjestäjänä Lasse Lehtonen ja tuottajana Eero Aro. Kuunnelman kesto on noin 28 minuuttia ja sen roolijako on seuraavanlainen:Kuunnelman alussa kuullaan amerikkalaisen elokuvan ääniraitaa, ja tätä kuullaan myös pariin otteeseen jatkossakin. Heikki muistelee miten Raution Saimi on kaupassa kehunut Heikin edesmennyttä isää komeaksi kuin filmitähti.


title: Ohjaaja Niskasen puheilla

text: Heikki ei lähde Rohmurannan kentälle pelaamaan lentopalloa, vaan menee katsomaan elokuvaa Poika delfiinin selässä, jonka pääosissa ovat Alan Ladd ja Sophia Loren. Keskustellaan Laddista.


title: Ohjaaja Niskasen puheilla

text: Kotona äiti lukee sanomalehti Kalevasta, että ohjaaja Mikko Niskanen edustajineen on Oulun Kauppahotellissa pestaamassa noin viisitoistavuotiaita Oulun murretta osaavia poikia elokuvaan. Heikki käy kirjastossa lainaamassa Paavo Rintalan Pojat (romaani)-romaanin, johon elokuva perustuu. Hän lukee sitä iltamyöhään, muun muassa Adolf Hitlerin vierailusta Mannerheimin 75-vuotispäivillä. Oulun pojat ovat saaneet siitä aiheen näytelmäänsä. Äidillä on mahavaivoja ja hän epäilee, onko Rintala sopivaa luettavaa. Hän huomauttaa, että sen sijaan poika voisi lukea ruotsin ehtoja. Tex Willer ja Pecos Bill ovat kuulemma kiinnostaneet enemmän.


title: Ohjaaja Niskasen puheilla

text: Aamulla äiti on lähdössä sahan lautatarhalle töihin leimaamaan laivoihin lastattavia lankkuja. Hän muistuttaa Heikkiä kotitöistä. Tämä aikoo lähteä kello 11 Peltosen linja-autossa Ouluun ostamaan sandaaleita Kenkä-Aitasta, joka on Pakkahuoneenkadulla.


title: Ohjaaja Niskasen puheilla

text: Heikin kaveri Kake on lähdössä samassa kyydissä Diakonissalaitokselle silmälääkäriin ja käy ilmi, että hänelläkin on sama Rintalan kirja. Kakella on matematiikassa ehdot. Pojat moittivat opettajia ja etenkin matematiikan opettaja Sauvolaa, joka on menettänyt rintamalla hermot. Tämä kuulemma kiivailee Venäjää vastaan ja laulaa samassa mieskuorossa kuin Pomolassa asuvat Repolan herrat. Kaken isä on ollut sitä mieltä, että Suomi-Neuvostoliitto-Seuran tulisi puuttua opettajavalintoihin. Heikki mietiskelee miten hänen asemansa paranisi jos hänestä tulisi filmitähti työväentalon valkokankaalle.


title: Ohjaaja Niskasen puheilla

text: Ouluun saavuttaessa Kake lähtee Heinäpään suuntaan ja pojat aikovat lähteä takaisin kello neljän autolla ja käydä sitä ennen Valion baarissa. Heikki säikkyy liikenteen vilkkautta ja muistelee Apu-lehden juttuja filmitähdistä. Samaten hänelle tulee mieleen, miten pojat olivat aikaisemmin käyneet hissitalosta Patelle kengät ja myyjättärellä oli ollut saksalaisia seuralaisena. Radiossa oli kehotettu "Rukoile Suomen kansa!". Kuullaan saksalaista schlageria.